text:
Tuesday, July 15, 2014
कर्जखौक
कर्जखौक
आइ भोरे चाह पीला पछाति करियाकाकाकेँ लालकाकीक संग तेहेन टक्कर भेलनि जे भेला पछाति दुनूक मन हरदा बाजि निर्णएक सीमापर पहुँच गेलनि, भोरे-भोर एना टक्कर हएब नीक नै! भेल ई जे करियोकाका आ लालोकाकी दुनू गोटे चाह पीविते रहथि तखनिते तरकारीवाली पहुँचली। दुनू परानी मिलि तरकारी कीनलनि। महगक समए तीनिए किलोक दाम अस्सी रूपैआ भऽ गेलनि। पाइ देबाकाल करियाकाका बजला-
“सात तारीककेँ दरमाहा उठैए। आठ तारीककेँ तोरा पाइ भेट जेतह।”
तरकारीवाली चुपे रहलि। नगद-उधार गाममे चलिते अछि। वेपारो तँ वेपारे छी नगदो चलैए उधारो चलैए। मुदा पतिक बात लालकाकीकेँ नीक नै लगलनि। नीक नै लगैक कारण भेल जे जे तरकारीवाली मन भरि तरकारी माथपर नेने गाममे भोरेसँ बेचब शुरू करैए आ तेकर समान उधारी लगि जाए तखनि ओकर कारोबार केना चलत। तखनि तँ यएह ने जे या तँ ओहो वेपारी वा गिरहतसँ उधार लिअए, वा तेना कऽ दाम लिअए जे सूदिखोर महाजनक सुइद चुकबए। ओना नफ्फा ओइठाम नै होइ छै जैठाम अछि। जैठाम नै अछि तैठाम दोसरो विचार सम्भव अछि। लोहछि कऽ करियाकाकाकेँ लालकाकी कहलखिन-
“सभ दिन अहाँ कर्जखौके रहि गेलौं! आबो चलन पियारा भेलौं, तैयो चालि नै छुटल?”
दुनू परानीक बीच विवाद बढ़ैत देखि तरकारीवाली अपन छिट्टा उठा विदा भऽ गेलि। मनमे एलै अनेरे कोन झमेलमे बरदाएल रहब। तहूमे दुनू बेक्तीक झमेल छी। आइ नै पाइ देलनि तँ की हेतै, परसुए तँ सात तारीक छी चारिम दिन दइए देता। तरकारीवाली चलि गेलि, मुदा जहिना करियाकाकाकेँ तहिना लालकाकीकेँ बघजर लगि गेलनि। तरकारी बीचमे राखल दुनू दिस दुनू परानी एक-दोसरापर नजरिओ खिड़बैत आ नजरि नीचो करैत। दुनू अपन-अपन सीमामे घेराएल। लालकाकीक मनमे उठैत अनेरे तेहल्ला बीच नीच-ऊँच बात बजलौं। जँ कहबे छल तँ परोछमे कहितियनि। अपन परिवारक नीक-अधला काज अपने नै सम्हारब तँ आन केकरा के सम्हारल, सभकेँ तँ परिवारो छइहे आ किछु ने किछु बक-झक होइते अछि। मुदा लगले मन पाछू दिस घुसुकि विचारक दुनियाँ- भव मण्डलमे पहुँच गेलनि। पहुँच गेलनि ओइठाम जैठाम अपनो आर्थिक स्थिति देखथि आ तरकारीवालीक सेहो। जेकरा हजारोसँ कम पूजी छै, भरि दिनक श्रमक मूल्य सेहो ओहीमे ने राखत, जँ दाम चढ़ा कऽ लेत तँ सौदोबला तँ बुझबे करत जे फल्लाँ तरकारीक दर ई छै। तही हिसाबसँ ओहो दाम लेत। दुनू दिससँ तरकारीवालीक गरदनि फँसल। अपन ओहेन दब स्थिति नै अछि जे खाइ पीबैक बौस उधार लेब। किए लेब? जिनगीमे लोक कमाइ-खटाइ किए अछि, किए कियो केकरो कर्जखौक हएत। मुदा लगले लालकाकीक मन घूमि गेलनि। घुमलनि ई जे जेकरा हाथमे पाइ नै छै दिनका खेनाइक सवाल छै, तैठाम की कएल जाए! कएल की जाए, यएह ने भेल सामाजिकता; जे सबहक दुख-सुख सभ बूझि सभकेँ सभ संग दथि। मुदा हमर अपने कोन जोगदान समाजमे रहल? जँ किछु देलिऐ नै तँ लेबोक अधिकार तँ नहियेँ अछि! मन तरंगलनि। तरंगिते पैछला जिनगी दिस बढ़लनि। पैंतीस सालक नोकरीमे दरमाहाक संग उलफीओ आमदनी छेलनि। तहूमे किरानीक नोकरी। मुदा कहियो एहेन नै रहल जे दूधवालीक उधार, तरकारीवालीक उधार, किराना दोकानक उधार नै रहल! जखनि कि दरमहे ओते छेलनि जे मासो भरिक खर्चसँ किछु बेसीए भऽ जाइ छेलनि। मुदा जेकरासँ हम उधार लइ छी, जँ नगदे लेब, आकि अगुरवारे ओकरे लग जमा रखि ली जे मासो भरि तरकारी चलत, तहिना दूधोवालीक भऽ सकैए। तैबीच अपनाकेँ कर्जखौक बना जिनगी चलबैत रहलौं! हथ-उठाइ केकरा के दइ छै, बड़ दइ छै तँ एक कप चाह आ एक खिल्ली पान खुआ दइ छै। जँ लेबालक अगुरवार पाइ वेपारी हाथ पहुँच जाए तँ ओकरा पूजीमे बढ़ोत्तरी हएत। जइसँ अहाँक अपन काज भेल आ दोसर परिवारकेँ जीवैक आशा भेटलै। समाजक माने दस टोलक लोक सोझे नै ने छी, ओ छी जिनगीक संगी, कारोबारक संगी, विचारोक संगी। फेर लालकाकीक मन कड़कड़ेलनि। कड़कड़ेलनि ई जे कहू केहेन भुच्चरपना चालि जिनगी भरि पकड़ने रहि गेला जे सभ दिन अभावेमे रहि गेला। कहियो भाव बुझबे ने केलनि। नचनियाँ सभ ठीके गबै छै-
“दुख ही जनम लेल, दुख ही गमाैल सुख कहियो ने भेल...।”
हँ! समाजमे अखनो एहेन अछि जे केतेकेँ भरि पेट अहार नै भेटै छै, उचित अहारक तँ चरचे नै। मुदा अपना तँ से नै अछि। जिनगीक पैंतीस बरख धरि पति सरकारी सेवामे रहला। तैपर सँ उलफीओ कमाइ भेलनि। जँ से नै भेलनि तँ तीनू बेटीक बिआह, ओतेत धुमधामसँ केना भेल? दुनू बेटाकेँ पढ़ैमे जेते खर्च भेल, ओते गाममे केते गोरे कऽ पबै छथि? तैपर सँ नीक मकान, पानिक नीक बेवस्था, सभ किछु केना भेल? जेते दरमाहामे कटौती भेलनि तइसँ बेसी बैंकसँ सूइद अबिते अछि। मन घुमलनि, जइ काजे आइ हम हिनका लोहछि कऽ कहलियनि ओ चालि तँ शुरूहोमे छोड़ौल जा सकै छल, मुदा अपनो नीक लागल। बिनु पाइओक कोनो चीजक अभाव कहियो ने भेल। ओह! गल्ती अपनो भेल। पति-पत्नीक बीचक जे जे सम्बन्ध अछि तइमे कमी जरूर भेल। मुदा जे िदन पाछू ससरि गेल तेकरा केना मोड़ि सकब? जे आगू अछि ओकरा तँ मोड़ल जा सकैए। मुदा कोनो धार जे धारा रूममे प्रवाहित भऽ रहल अछि, ओइ धाराकेँ रोकैकाल तँ संघर्ष हेबे करत। लक्कड़-झक्कड़ हुअए आकि रस्सा-कस्सी, किछु-ने-किछु तँ हेबे करत। मुदा एहनो तँ नीक नहियेँ हएत जे धारक मुहेँ भोथिआ जाए आ धारे मरना भऽ जाए। फेर मन घुमलनि, जे भेल से भेल, दिनक दोख छल, भेल। मुदा दिनोक दोख तँ एकरा नहियेँ कहल जाएत, भोरे-भोर भेल, तँए भोरुका दोख मानल जा सकैए। भोरुका माने बाल-बोधक, बाल-बोधक गल्ती गल्ती थोड़े होइ छै, तहूमे बारह बर्खक निच्चाँकेँ। मन पुलकलनि। पुलकिते पति दिस तकली। मुँह बीजकेने करियाकाका अपने छगुन्तामे पड़ल रहथि।
करियाकक्काक छगुन्ता ई रहनि, जे जहियासँ मन अछि तहिओसँ, कहिया नै केकरोसँ उधार लेलौं। दरमाहा भेटै छल सबहक चुकती करै छेलौं, कियो मुँहपर कहि दिअए तँ जे एको पाइ बेइमानी केलिऐ। आँफिसेमे जेकरासँ पाइ लेलिऐ ओकर काज केकरो बाँकी रखलिऐ। जे काज नै होइबला रहै छेलै, तेकरासँ थोड़े एकोटा पाइ लेलिऐ। ओना परिवारे छी, शासनसँ सत्ता धरि तँ चलिते अछि। एक दिस परिवारक अनिवार्य काज, जइसँ परिवार आगू मुहेँ ससरत दोसर दिस परिवारक श्रम-शक्तिक संग बौसक खाँहिस। लगले मन आगू घुसकलनि। आगू घुसकिते अपन सेवा निवृति दिस बढ़लनि। पाइक आमदनी तँ ठीके-ठाक अछि, मुदा हाथक काज छीना गेल, भरिसक अकाजक तँ ने पत्नी बूझि रहली अछि? भऽ सकैए, अपन काज ने हाथसँ ससरि गेल, मुदा हुनकर काज तँ ठामक-ठामे छन्हि, भरिसक तँए ने ओ शासन करए चाहै छथि। ईहो तँ भऽ सकैए जे ओ नोकरीक अवस्थामे अपनाकेँ अक्षम बूझि पौने हेती तँए नै रोकलनि। मुदा आब तँ ओ सोलहो आना घरक कर्ता-धर्ता भऽ गेली। जँ कहीं हमर आदति हुनका नीक नै लगैत होन्हि, तखनि जँ कहली तँ उचिते कहली। मन ठमकलनि! ठमकिते नजरि अपन चालिपर पड़लनि, जखनि महिनाक दरमाहा उठा दोकानदारसँ, दूधवाली, तरकारीवाली तककेँ चुकती काइए दइ छेलिऐ, तखनि जँ दरमाहाकेँ उनटा कऽ चलितौं तँ ओही पाइसँ ओकरो बाल-बच्चाकेँ चहरा भेटितै, से चुकती तँ भेबे कएल। मुदा उपए? उपए यएह ने जे तरकारीवालीक सोझहामे ओ उझट बात कहि देलनि, मुदा तरकारीओवाली कियो आन तँ नहियेँ अछि, जहिना केतौ पत्नी गुरु बनती केतौ शिष्या, तहिना ने हमहूँ जखनि ओ गुरु बनती तखनि शिष्य आ जखनि शिष्या बनती तखनि गुरु बनैत हँसैत-खेलैत चलैत रहब। चलू, मामला फड़िया गेल। घुड़छीक भत्ता खुजि गेल। मुस्की दैत करियाकाका लालकाकीकेँ कहलखिन-
“कान पकड़ि मानिओ लेलौं आ कानेपर कन्हेट कऽ रखनौं रहब जे ओहन काज सदिखन करब जे केकरो कर्ज अपना ऊपर नै आबए?”
पतिक सुमति सुनि लालकाकी बजली-
“अहाँक चालि शुरूहेसँ रहल जे जेबीमे पाइ रहितो अनके खाइक ताकमे रहै छेलौं। मुदा मरैओ बेर जँ बुझलौं तँ अगिला जिनगीक बात बुझलौं तँए खुशी अछि।”
¦¦¦
२ जुलाइ २०१४
Subscribe to: Post Comments (Atom)


c: text/html

text:
13. रचना लिखबासँ पहिने…
जेना मात्रिक छन्द वेदमे व्यवहार कएल गेल अछि, तहिना स्वरक पूर्ण रूपसँ विचार सेहो ओहि युग सँ भेटैत अछि। स्थूल रीतिसँ ई विभक्त अछि:- 1. उदात्त 2. उदात्ततर 3. अनुदात्त 4. अनुदात्ततर 5. स्वरित 6. अनुदात्तानुरक्तस्वरित
7. प्रचय (एकटा श्रुति-अनहत नाद जे बिना कोनो चीजक उत्पन्न होइत अछि, शेष सभटा अछि आहत नाद जे कोनो वस्तुसँ टकरओला पर उत्पन्न होइत अछि।)।
1. उदात्त- जे अकारादि स्वर कण्ठादि स्थानमे ऊर्ध्व भागमे बाजल जाइत अछि। एकरा लेल कोनो चेन्ह नहि अछि। 2. उदातात्तर- कण्ठादि अति ऊर्ध्व स्थानसँ बाजल जाइत अछि। 3. अनुदात्त- जे कण्ठादि स्थानमे अधोभागमे उच्चारित होइछ।नीचाँमे तीर्यक चेन्ह खचित कएल जाइछ। 4.अनुदातात्ततर- कण्ठादिसँ अत्यंत नीचाँ बाजल जाइत अछि। 5. स्वरित- जाहिमे अनुदात्त रहैत अछि किछु भाग आ’ किछु रहैत अछि उदात्त। ऊपरमे ठाढ़ रेखा खेंचल जाइत अछि, एहिमे। 6. अनुदाक्तानुरक्तस्वरित- जाहिमे उदात्त, स्वरित किंवा दुनू बादमे होइछ ,ई 3 प्रकारक होइछ। 7.प्रचय-स्वरितक बादक अनुदात्त रहलासँ अनाहत नाद प्रचयक,तानक उत्पत्ति होइत अछि। (अनुवर्तते)
विदेह दिनांक 15 फरबरी, 2008 (वर्ष: 1 मास: 2 अंक: 4 ) 13. रचना लिखबासँ पहिने…In कथा, कविता, पद्य, मैथिली, रचना, विदेह, व्यंग्य, संस्कृत, maithili, music, samskrit, sanskrit, videha on जुलाई 23, 2008 at 4:39 पूर्वाह्न
13. रचना लिखबासँ पहिने…

robotstxt: allowed

filter: keep


text:
दरभंगा । एतबा संपन्न पुस्तकालय आ एहि अवस्था मे…इ सवाल छल मुख्यमंत्री नीतीश कुमार क सांस्कृतिक सलाहकार पवन वर्मा क । ओ ललित नारायण मिथिला विश्वविद्यालय क नरगौना पैलेस मे स्थापित राज पुस्तकालय कए देख अचंभित छलाह । श्री वर्मा जाहि नरगौना क राज पुस्तकालय कए देख अचंभित भेलाह ओ दरअसल महाराजा क व्यक्तिगत पुस्तकालय क अंश अछि । गौरतलब अछि जे विश्वविद्यालय प्रशासन श्री वर्मा कए 500 साल स संग्रहित राज पुस्तकाल देखेबाक प्रयास नहि केलक, जेकरा पिछला साल डा कामेश्वर सिंह सामाजिक अध्ययन विज्ञान संस्थान मे बदलि देल गेल अछि। एहन मे इ सोचल जा सकैत अछि जे श्री वर्मा अगर नरगौना स्थित छोट सन पुस्तकालय देख एहन अचंभित भेलाह त असली राज पुस्तकालय देख हुनक कोन दशा होएत, जाहि मे एखनो एक लाख स बेसी पुस्तक अछि। आ पुस्तकक कोनो सूची पिछला 50 साल मे तैयार नहि कैल जा सकल अछि । 19वीं शताब्दी मे एहि राज पुस्तकालय क अध्यक्ष म.म. डा सर गंगानाथ झा छलाह आ वर्तमान अध्यक्ष इंद्रकांत झा एहि मास क बाद सेवानिवृत भ रहल छथि ।
राज पुस्तकालयक छोट अंश देखा मिथिला विश्वविद्यालय प्रशासन एक बेर फेर अपन चरित्र उजागर क देलक । मुदा छोट अंश देख अचंभित भेल श्री वर्मा कहला जे एतबा समृद्ध पुस्तकालय आजुक तारीख मे उत्तर भारत मे भेटब कठिन अछि। एहि पुस्तकालय मे त एहन कईटा पुस्तक देखा रहल अछि जे बिहार नहि बल्कि देश मे दोसर कोनो पुस्तकालय मे संभवत: आब उपलब्ध नहि अछि। श्री वर्मा कहला जे एकरा देख जेबता खुशी भेल ओतबे दुख सेहो भेल। खुशी एहि ल कए जे दरभंगा मे एतबा समृद्ध पुस्तकालय अछि आ दुख इ देख जे एकर सही ढंग से रख रखाव नहि भेला स इ बर्बाद भ रहल अछि । ओ कहला जे एकरा बचेबा लेल प्रयास कैल जाएत। श्री वर्मा कहला जे एकरा लेल ओ मुख्यमंत्री स व्यक्तिगत तौर पर गप करताह । एहि दौरान हुनक संग कुलपति सेहो छलाह, जे पुस्तकालय क एहि स्थिति पर कोनो सफाई देबा मे असमर्थ छलाह ।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna, दरभंगा, मिथिला, मिथिला समाचार, मैथिली समाचार, बिहार, मिथिला समाद, इ-समाद, इपेपर
राज पुस्तकालय क अंशमात्र देख अचंभित भेलाह वर्मा
दरभंगा । एतबा संपन्न पुस्तकालय आ एहि अवस्था मे…इ सवाल छल मुख्यमंत्री नीतीश कुमार क सांस्कृतिक सलाहकार पवन वर्मा क । ओ ललित नारायण मिथिला विश्वविद्यालय क नरगौना पैलेस मे स्थापित राज पुस्तकालय कए देख अचंभित छलाह । श्री वर्मा जाहि नरगौना क राज पुस्तकालय कए देख अचंभित भेलाह ओ दरअसल महाराजा क व्यक्तिगत पुस्तकालय क अंश अछि । गौरतलब अछि जे विश्वविद्यालय प्रशासन श्री वर्मा कए 500 साल स संग्रहित राज पुस्तकाल देखेबाक प्रयास नहि केलक, जेकरा पिछला साल डा कामेश्वर सिंह सामाजिक अध्ययन विज्ञान संस्थान मे बदलि देल गेल अछि। एहन मे इ सोचल जा सकैत अछि जे श्री वर्मा अगर नरगौना स्थित छोट सन पुस्तकालय देख एहन अचंभित भेलाह त असली राज पुस्तकालय देख हुनक कोन दशा होएत, जाहि मे एखनो एक लाख स बेसी पुस्तक अछि। आ पुस्तकक कोनो सूची पिछला 50 साल मे तैयार नहि कैल जा सकल अछि । 19वीं शताब्दी मे एहि राज पुस्तकालय क अध्यक्ष म.म. डा सर गंगानाथ झा छलाह आ वर्तमान अध्यक्ष इंद्रकांत झा एहि मास क बाद सेवानिवृत भ रहल छथि ।


text:
Saturday, June 28, 2014
लगन
लगन
गोनर बेदरेसँ संगीतक प्रेमी अछि। दिवाली, दशहारा, सरोसती पूजा आ आनो-आन अवसरिपर गाममे नाटक होइक परचलन अछि। मुदा गोनरकेँ ओइ सभमे मौका कमे मिलैए। मौका ओकरे पहिल बेर मिलैए जे ओइमे चन्दा दइए। गोनरक पिता साधारण किसान छथि। गोनरक पिताक दोस्त देबन पंडित गाममे कीर्तनियाँमण्डली चलबै छथि, तँए लोकसभ गबैया कहै छन्हि। गोनरकेँ संगीतसँ लगाउ देखि पिताजी केतेक बेर कहै छन्हि-
“गोनर, दोसक ऐठाम जा कऽ घड़ी-घंटा हैरमुनियाँ किए ने सीख अबै छँह?”
आइ स्कूलमे शनिचराक पछाति सरजी गोनरसँ गीत गबौलनि आ खुश भऽ खुब प्रसंशो केलनि। स्कूलसँ अबैतकाल बाट भरि गोनर सोचैत आएल जे आइ देबन काकाक घर जा हैरमुनियाँ सीखनाइ शुरू करब।
दुपहरियाक टहटहाइत रौदमे, सभ लोक घरे-घर सूतल-पड़ल, अराम करैत रहए मुदा गोनर, देबन पंडितक घर बिदा भेल। देबन सभ दिन बेरूपहरमे अप्पन एकलौता पुत्र हरियाकेँ संग कऽ साज-बाजक संग रियाज करैत रहथि। आब गोनरो संग दिअ लगलनि।
सप्ताहे दिनमे गोनर हरिमुनियाँक रीढ़ आ पटरीकेँ नीक जकाँ परखि लेलक आ सा रे गा मा पा पहिलुक धुन बजबए लगल। ई आकस्मिक आ तेज शुरूआत देखि देबन सोचमे पड़ि गेल, ‘हमर हरिया बेदरेसँ साज-बाजक संग खेलैत आएल तैयो अखनि धरि एतेक नै सीख सकल!
देबनके डाहक संग पक्षपातक भावना सक्कत भऽ आ अगिले दिनसँ गोनरकेँ दुआरि पहुँचिते, साज-बाज समेटि रखि दैत रहए। एक-दू दिन गोनर जाइते रहल मुदा ओहिना घुमि कऽ आबि जाइत रहए। गोनर उदास तँ होइते रहए मुदा हताष आ निरास नै भेल, तँए संगीत सिखैक जीद्द मनसँ नै गेल।
साँझ पड़ैत सभ दिन, देबन चाह-पान करैले बजार जाइ छल। ई बात गोनर जनैत रहए, तँए साँझ होइते देबनक घर पहँुच कऽ, हरियाकेँ फुसला कऽ साज-बाज पसारि सीखए लगल। मुदा ईहो सीखनाइ तीने-चारि दिनक पछाति स्थाइ रूपे बन्न भऽ गेल। जइ दिन देबन पण्डित दुनू छौड़ाकेँ साज-बाज निकालि सिखैत देखि गेला। कड़गर फटकारो दुनूटाकेँ लगेलखिन आ सभटा साज-बाज समेटि कऽ संदूकमे बन्न कऽ देलखिन।
कहल जाइए जे समए आ लहरि केकरो इंतजार नै करैए। ई बात साँच भेल। गोनर ऐ दसे दिनमे जे किछु सिखने रहए वएह रामवाण भऽ गेल आ सक्कत अधार बनि, तारक गाछ सन बढ़ए लगल। कहल जाइए जे कोनो तरहक बुधि आ हूनर सिखैले निर्धारित समए नै होइए। जेतै-तेतै, चलैत-फिरैत गोनर सुर आ तानकेँ साधैत, गुनगुनाइत धूनमे रमल रहै छल। मुदा साँझ-भोर संगीतक अभ्यास केनाइ अप्पन दिनचर्या सेहो बना लेलक। टोल-टपड़ा आ गाममे जखनि केतौ भजन-कीर्तन आकि नाच-गानक आयोजन होइत रहए तइमे गोनर बड़ी तत्परतासँ भाग लैत रहए। तइसँ गाम भरिमे लोकसभ गोनरकेँ गबैया कहए लगल।
गामक सटले शहर अछि। शहर छोटे सन अछि सुखी सम्पन्न लोक आ पैग-पैग बेपारीसँ लक हाकिमो-अफसर सभ एतए रहै छथि। गोनरकेँ शहरमे केकरोसँ जान-पहिचान नै अछि। एकटा डाक्टर सुरेन्द्र नारायण नामक गण्यमान बेकती छथिन जे महिला काैलेजमे हिन्दीक सरकारी प्रोफेसर आ संगै-संग महिला कल्याण संस्थानक अध्यक्ष सेहो छथिन। संगीतक प्रेमी रहैक कारण साले-साल सांस्कृतिक कार्यक्रमक आयोजन करबैत रहै छथि। प्रोफेसर साहैबक एगो बेदरूकिया संगी जे दिल्लीमे नाट्य आ कला विभागक प्रोफेसर छथि ओ रिटायर भऽ अपन पैतृक शहर पहिल बेर एला, तइसँ ऐबेरक आयोजन बड़ जोर सोरसँ भऽ रहल अछि। शहरक गण्यमान लोकसभ जे ऊँच-ऊँ पदपर कार्यरत छथि, सभकेँ कार्यक्रममे शामील होइक बास्ते न्योँत पठाएल गेल। तइमे ऐबेर टी.वी सीरियलक जानल-मानल कलाकार जीतुराज जोहर सेहो हिस्सा लऽ रहल छथिन।
कार्यक्रमक दिन लगिचाइत गेल। शहरमे जगह-जगह बैनर-पोस्टर लगाएल गेल जे अमुख तिथिकेँ सांस्कृतिक कार्यक्रमक आयोजन जानल-मानल संगीत प्रेमी सबहक सहयोगसँ भऽ रहल अछि। मुदा गोनरकेँ ऐ बातक कोनो खबरि नै भेल छेलै।
शहरमे स्टेशन चौकपर बबाजी पानबला अछि। हिनका दोकानपर गामक बेसी लोक पान खाइले साँझ-बिहान जाइत-अबैत रहैए। बबाजीकेँ बूझल छन्हि जे गाम भरिमे गोनर सेहो नीक गबैया छी। मात्र दू दिन बँचल रहए, जब गोनर अनायास बबाजीक पानक दोकानपर गेल, बबाजीकेँ मनमे ठहकलनि आ जनैक जिज्ञासा भेलनि जे गोनर ऐ कार्यक्रममे भाग लेने अछि की नै। पुछलखिन-
“की रौ तूँ ऐ कार्यक्रममे हिस्सा लेने छेँ किने?”
गोनर जिज्ञासु भऽ विनम्रतासँ पुछलक-
“भैया हौ, के ई कार्यक्रम करबै छै हौ?”
बबाजी बूझि गेला जे गोनर भाग नै लेने अछि तैयो आस्वासन दैत बजला-
“अच्छा रूक, हम परोफेसर साहैबसँ बात करै छी।”
बबाजी मोबाइल लऽ कऽ नम्बर मिलौलनि आ बात करए लगला-
“हेल्लो सरजी, परनाम! हम बबाजी पानबला बजै छी।”
ओमहरसँ जे जबाव पुछने होन्हि, मुदा बबाजी फेर बजला-
“एकटा नवजुबक बड़ नीक गबैया छथि।”
कनीए कालक पछाति फेरि बजला-
“लड़का तँ लोकले छथि मुदा एक नम्मर गबैया छथि!”
कनीए काल रूकि कऽ फेर आग्रहक स्वरमे बबाजी बजला-
“सर! देखियौ कनीए, मौका देल जेबक चाही।”
कनीकाल पछाति फोन डिसकनेक्ट भेल। गोनरकेँ बबाजी कहलखिन-
संस्थापर चलि जो, ओतए बजेलकौ हेँ। पहिने गीत गबबेतौ तब चुनाव हेतौ। अखने चलि जो।”
गोनरकेँ बसंती साइकिल रहबे करए, मुदा बूझल नै छल जे संस्थान छै केतए! तैयो पुछैत-पुछैत बिदा भेल। शहरक दच्छिन, बान्हक कछेरमे उजरा रंगक मकान, अगुआरे-पछुआरे नाना परकारक रंग-बिरंगक फूलक गाछसँ सजल-धजल फुलबाड़ी अछि। सड़कक कातमे साइनबोडपर लिखल अछि ‘महिला कल्याण संस्थान’। गोनर साइकिल नीचाँ धँसा संस्थानक प्राङगनमे पहुँचल, जैठाम दुचक्किया आ चरिचक्किया गाड़ीक पार्किंग लगल छल। बुझना गेल, एते सभकेँ-सभ भी.आई.पी. पहुँचल अछि। कातमे साइकिल लगा, एकटा हॉलमे लोक सबहक सुनगाम देखि भीतर घूसल। प्रोफेसर साहैबक नाओं पूछि गोनर लग गेल आ परिचए देलकनि। परिचए दइते बैसैक आदेश भेटलै। गीत गोनहार, नाच केनहार आ आनो आन कलाक प्रदर्शन केनहार सभ रहए आ रिहलसल होइत रहए। कनीए कालक पछाति गोनरसँ गीत गबबौल गेल, गोनरक सेलेक्सन नै हेबाक तँ कोनो सवाले नै रहए, आश्वासन भेट गेलै जे एकटा गीत गोनरो गाैत।
गीतक आयोजन शुरू भेल। एक-सँ-एक भी.आइ.पी. सभ पहँुचल छला। विशिष्ठ अतिथि सभकेँ बैसैक बेवस्था मंचपर आ मंचक अगल-बगलमे कएल गेल रहए। ई आयोजन सार्वजनिक चंदा चिठ्ठासँ होइत रहए जइमे बड़का-सँ-बड़का पुजीबला लोकक धिया-पुता सभ भाग लेने रहए। सिवनाथ सहाय, जीतुराज जौहर आ स्थानीय सिविल अधिकारी सभ मुख अतिथिक रूपमे मंचपर आसीन भेल रहथि।
गायन, वादन आ नृत्य ई तीनु संगीत छी एकर प्रस्तुति रसे-रसे हुअ लगल। हर-एक आदमी जे बाजि सकैए ओ गाइबो सकैए किएक तँ गायन बोलीएक एकटा उन्नत रूप छी। मुदा नव-सिखुआ गाबैया लेल समान रूपसँ निर्देशन आ निअमित रूपसँ अभ्यास जरूरी होइत अछि, जे बेसी-सँ-बेसी बच्चा सभमे ओतेक नै छन्हि। गायन एकटा एहेन काज छी जइमे स्वरक सहायतासँ संगीतमय ध्वनि निकालल जाइत अछि। सुवेवस्थित ध्वनि जे रस दैत अछि आ रसक अनुभूति करबैत अछि वएह संगीत कहबैत अछि। ऐ कलाक प्रदर्शन युद्ध, उत्सव, प्रार्थना आ भजनक समए मनुखक द्वारा गावन आ बजावनक माध्यमसँ कएल जाइत अछि। जे गाबैए ओकरा गबैया, जे नाचै ओकरा नचनियाँ आ जे बजबैए ओकरा बजनियाँ कहल जाइए।
प्रोग्राम होइत-होइत अदहा राति बीति गेल मुदा अखनि धरि गोनरकेँ मौका नै भेटल। बखत केर पहिया बढ़ैत गेल आ राति दू बाजि गेल। विशिष्ठ अतिथि सभ घर दिस बिदा भेला, दर्शको सभ रसे-रसे जाए लगल, तब जा कऽ गोनरक नाओं एलोन्स कएल गेल। गोनर स्टेजपर आएल। गोनरक मुँहसँ राग लयात्मक रूपसँ बेवस्थित भऽ संगीतरूपी लहरि समुद्रक ज्वारि जकाँ पसरए लगल। जइ प्रस्तुतिमे कलाक प्रदर्शन हुअए आ जइ कलाकेँ संगीत या मनोरंजन कहल जाए, गोनरके कंठसँ वएह सुरीली कंठाध्वनि, ओहिना उत्पन्न हुट लगल जेना वाद्ययंत्रसँ सुसज्जित घ्वनि निकलैए।
जे सभ प्रोग्राम छोड़ि,़ घर दिस बिदा भेल रहए, ऊहो ओतै ठमकि गेल, डेग पाछू खींचए लगलै, सभ आपस आबए लगल आ जेकरा घरपर अबाज जाइत रहए, ओकराे जिज्ञासा हुअ लगल जे के एहेन गवैया छी आ केतक छी? किछु विशिष्ठ मेहमान सभ सेहो घूमि आएल छला। गोनरक गाैला पछाति सभ हिनका लग बजा परिचए-पात पुछए लगल आ प्रसंशा सेहो करए लगल। गोनरकेँ आशा जगल जे कियो हिनका मदति करथि।
जौं शुद्ध मनसँ भगवानकेँ यादि कएल जाए तँ भगवानो कोनो रूपमे दर्शन देबे करै छथिन। वएह भेल, जीतुराज जौहर टी.वी कलाकार, गोनरकेँ आश्वासन देलकनि-
“दू महिना बाद अहाँ दिल्ली आउ, ओतए संगीतक ऑडिसन छै।”
गोनर हर्षित भऽ गेल आ जोर-सोरसँ ऑडिसनक तैयारीमे लगि गेल।
लेखक- ललन कुमार कामत
सम्पर्क-
गोल इंग्लिश गार्डेन सह ललन आर्ट
निर्मली (सुपौल)
Subscribe to: Post Comments (Atom)


text:
Monday, 4 October, 2010
मैट्रिक पूरक परीक्षा 7 सं। तैयारी पूरा
सात अक्टूबर सं होमयवला मैट्रिक पूरक परीक्षा कें तैयारी बिहार विद्यालय परीक्षा समिति पूरा क लेने अछि। यद्यपि एहि बेर परीक्षा लेबा मे बड़ देर भ गेलैक,बिहार बोर्ड कें कहब छैक जे एकर बादो परीक्षा परिणाम समय पर प्रकाशित क देल जएतैक। बोर्ड नकलमुक्त परीक्षा के लेल चाक-चौबंद अछि । छात्रलोकनि कें पुरनके पैटर्न पर परीक्षा कें तैयारी करबाक चाही किएक तं समिति कें अध्यक्ष एके पी यादव कें कहब छन्हि जे परीक्षा में कोनहु तरहक बदलाव नहि कएल गेल छैक। राज्य के हर जिला में एक -एक परीक्षा केंद्र बनाओल जएबाक बात छैक । परञ्च, जाहि जिला मे परीक्षार्थीलोकनिक संख्या बेसी हेतैक,ओहिठाम एकाधिक परीक्षा केंद्र सेहो बनाओल जा सकैछ। ज्ञातव्य जे एहि पूरक परीक्षा मे करीब 80 हजार छात्र शामिल भ रहल छथि। ई संख्या एखनि धरि सर्वाधिक अछि। एहि सं दू टा बात फरिछाइत छैक। एक तं ई जे मैट्रिक परीक्षा में छात्रलोकनिक संख्या बढ़ि रहल छैक आ दोसर ई जे फेल भेनिहारो छात्रक संख्या कम नहि छैक । जे मुख्य परीक्षा में फेल होइत छथि,सएह छात्र पूरक परीक्षा में शामिल होइत छथि।
प्रस्तुतकर्ता कुमार राधारमण पर Monday, October 04, 2010
Subscribe to: Post Comments (Atom)


text:
होम मिनिस्ट्री अधिकारि सभक अनुसार किनको सुरक्षा खुफिया एजेंसी से भेटल इनपुट केर आधार पर देल जायत अछि आर ऐहिक लेल मांग करबाक जरुरत नहि पड़ैत अछि। किछ दिन पहिने एसपी नेता अमर सिंह क' सेहो जेड सिक्यॉरिटी केंद्र सरकार दिससे भेटल छल जाहिक बाद राजनीतिक विवाद सेहो खूब भेल छल।
किछ दिन पहिने कांग्रेस केर प्रवक्ता आर विधायक रणदीप सिंह सुरजेवाला क' वाई श्रेणी केर सुरक्षा देबासे मना क' देल गेल छल, जाहिक बाद ओ हाई कोर्ट मे ऐहिक लेल अपील सेहो केना छला। जाहिपर मंत्रालय कहने छलैन्ह कि हुनका कुनु आतंकवादी संगठन या कोसी विशेष धमकी नहि भेटल अछि एहिलेल हुनका अतिरिक्त सुरक्षा नहि देल जा सकैत अछि।


text:
नेना भुटका
विदेह पेटारसँ
Tuesday, January 27, 2015
बाल गजल
Sunday, August 24, 2014
८३म सगर राति दीप जरय नन्द विलास रायक संयोजकत्व मे भपटियाहीमे ३० अगस्त संध्या ६ बजे सँ ३१ अगस्त भोर ६ बजे धरि आयोजित अछि। ई आयोजन नारी केन्द्रित लघु आ विहनि कथापर आयोजित अछि। अहाँ सादर आमंत्रित छी।
८३म सगर राति दीप जरय नन्द विलास रायक संयोजकत्व मे भपटियाहीमे ३० अगस्त संध्या ६ बजे सँ ३१ अगस्त भोर ६ बजे धरि आयोजित अछि। ई आयोजन नारी केन्द्रित लघु आ विहनि कथापर आयोजित अछि। अहाँ सादर आमंत्रित छी।
विदेह भाषा सम्मान (समानान्तर साहित्य अकादेमी सम्मान) २०१४ मूल पुरस्कार- श्री नन्द विलास राय (सखारी पेटारी- लघु कथा संग्रह) २०१४ बाल पुरस्कार- श्री जगदीश प्रसाद मण्डल (नै धारैए- बाल उपन्यास) २०१४ युवा पुरस्कार - श्री आशीष अनचिन्हार (अनचिन्हार आखर- गजल संग्रह) २०१५ अनुवाद पुरस्कार - श्री शम्भु कुमार सिंह ( पाखलो- तुकाराम रामा शेटक कोंकणी उपन्यासक मैथिली अनुवाद)
(समानान्तर साहित्य अकादेमी सम्मान)
२०१४ मूल पुरस्कार- श्री नन्द विलास राय (सखारी पेटारी- लघु कथा संग्रह)
२०१४ बाल पुरस्कार- श्री जगदीश प्रसाद मण्डल (नै धारैए- बाल उपन्यास)
२०१४ युवा पुरस्कार - श्री आशीष अनचिन्हार (अनचिन्हार आखर- गजल संग्रह)
२०१५ अनुवाद पुरस्कार - श्री शम्भु कुमार सिंह ( पाखलो- तुकाराम रामा शेटक कोंकणी उपन्यासक मैथिली अनुवाद)
Monday, May 26, 2014
होली एलै
सबहक मोनमे खुशी जगेलै
रंग बिरंगक सपना अछि अनने
वसन्तक हबा संग झूमि एलै।
सीरक तोसक दूर भगा कए
डारि पातकेँ हरियर केलक
अँगना दौढ़ीमे फूल फुला कए
चाहुदिस हँसैत होली एलै।
धिया किनलनि फुचुक्का
नेना रंग आओर गुलाल
हाट बाजारमे हल्ला भेल छै
सबतरि भरल अबीर लाल गुलाब।
केकरो माथमे अबीर भरल अछि
केकरो मुँह मलल अछि रंग
केकरो हाथ मलपुआ भरल
कियो पिबैत भरि लोटा भंग।
©जगदानन्द झा ‘मनु’
Saturday, May 24, 2014
Thursday, May 22, 2014
हमर अभिलाषा
अथवा बनब जवान देशकेँ।
माएक भूमिपर मऽरै बला
सत्य कर्म हिम्मत बला
दुश्मनकेँ हम मारि भगाएब
हिम्मत अपन सभकेँ देखाएब
सोचल नै केखनो अनकर होएत
जखन हम देशक जवान होएब।
तनपर वर्दी होएत जखन हमर
मृत्युओ जीवन होएत हमर
अन्तिमो छनमे प्राण दए कऽ
देशकेँ नै हारब हम जी कऽ
छुल-छुल दुश्मन मूतत देख कऽ
जखन हम चलब सीना तानि कऽ।
घर-घर दाना पहुँचाएब अन्नकेँ
पुत्र बनि कए हम माएक भूमिकेँ
खून पसीनासँ धरतीकेँ पटाएब
कखनो नै मोनमे आलस लाएब
अन्न करब उपजा हम मनसँ
सजाएब सभटा सपना हम तनसँ।
प्रकृतिकेँ आगू नै हम झूकब
माँथ अपन ऊँच उठा कऽ
कहबै सभकेँ शान देखा कऽ
हम तँ छी किसान देशकेँ
कर्म जएकर सेवा खेतकेँ।
हम तँ बनब किसान देशकेँ
Wednesday, May 21, 2014
छुट्टी भऽ गेलै
टन टन टन टन घंटी बजलै
धिया पुताकेँ मनमा दोललै
मौलाएल मुँह झट हँसि गेलै
हजारो कमल जेना संग फूलि गेलै
हाथमे झोड़ा लए कऽ दौड़ल
खुशीसँ मोनमे दही पौड़ल
नै छै चिंता काल्हि की हेतै
नै छै चिंता आइ की हेतै
सबहक मोनमे खुशी छै ऐकेँ
छुट्टी भऽ गेलै आइ इस्कूलकेँ
छुट्टी भऽ गेलै छुट्टी भऽ गेलै
आइ इस्कूलकेँ छुट्टी भऽ गेलै
@ जगदानन्द झा ‘मनु’
Monday, April 28, 2014
प्रकृति
की-की नुकाएल अछि नै जानि
देखी नजरि उठा कए जतए
नव-नव रंग-विरंगकेँ पानि
नुकाएल अनन्त ब्रम्हान्ड अहाँमे
कोटी-कोटी ग्रह नक्षत्र धेने छी
हमर मोनकेँ अछि जे हरखैत
एहन जीव चौरासी लाख धेने छी
श्यामल सुन्नर साँझक रूप
रौद्ररूप धारण अधपहरमे कएने
नव यौवन केर सभटा सुन्नरता
भोरक छविमे अहाँकेँ पएने
जाड़ गर्मी बरखा वसन्त
चारि अवश्था वरखक अहाँकेँ
माए जकाँ हमरा लोड़ी सुनबैत अछि
अन्न-धन दैत सभकेँ ई रूप अहाँकेँ
*****
जगदानन्द झा 'मनु'
Monday, March 31, 2014
कथा वाचन- लेखन पाठशाला (बाल कथाक विशेष संदर्भमे)
Monday, March 24, 2014
82म “सगर राति दीप जरय” कथा गोष्ठीक हकार
८१म सगर राति दीप जरय कथा गोष्ठीक आयोजन देवघरमे २२ मार्च २०१४ शनि दिन संध्यासँ २३ मार्च २०१४ रवि दिन भोर धरि सम्पन्न। ई आयोजन देवघरमे बमपास टाउन स्थित "बिजली कोठी" नम्बर ३ मे श्री ओम प्रकाश झा जीक संयोजकत्वमे सम्पन्न भेल। ८२ म सगर राति ३१ मइ २०१४ केँ मेँहथ गाममे हएत। ई विशुद्ध रूपसँ बाल कथा (विहनि आ लघु कथा) विशेषांक रहत। संयोजक- गजेन्द्र ठाकुर।
८२ म सगर राति ३१ मइ २०१४ केँ मेँहथ गाममे हएत। ई विशुद्ध रूपसँ बाल कथा (विहनि आ लघु कथा) विशेषांक रहत। संयोजक- गजेन्द्र ठाकुर।
Saturday, February 16, 2013
होएत जँ
Tuesday, January 1, 2013
MAITHILI CHILDREN LITERATURE- मैथिली शिशु, बाल आ किशोर साहित्य
Wednesday, December 19, 2012
विदेह मैथिली शिशु उत्सव (तिरहुता वर्सन)
तरेगन
मध्य प्रदेश यात्रा
देवीजी
मैथिली चित्रकथा
नताशा
Monday, December 17, 2012
विदेह मैथिली शिशु उत्सव
Thursday, November 15, 2012
बाल गजल
जिलेबी ओतए छानैत तोहर भेटतौ बाबी
पढ़ैकेँ छुटल झंझट भेल इसकूलक शुरू छुट्टी
दसो दिन राति मेला घुमि कए नव वस्तु सभ पाबी
करीया बनरिया कुदि कुदि कए नाचै बजाबै बिन
चलै चल ओकरा संगे हमहुँ नेन्ना कनी गाबी
बनल मेनजन अछि बकड़ी पबति बैसल अचारे छै
बरद सन बौक दिनभरि चूप्प रहए पहिरने जाबी
बुझलकौ आब तोरो होसयारी 'मनु' तँ बुढ़िया गै
लगोने ध्यान वक कतएसँ सम्पति नीकगर दाबी
(बहरे हजज, 1222 चारि-चारि बेर सभ पांतिमे)


text:
अमित मिश्र'क किछु लघुकथा
===================================================
(1). . सेनूर
रातिक बारह बाजैत छल ।गुज-गुज अन्हिया आ डेराउन चुप्पी चारू दिस विराजमान छल ।एकाएक मनोजक नीन टूटि गेलै ।चेहा कऽ उठल तँ बगलमे पत्नीकेँ नै देखलक ।मोने मोन शंका ग्रस्त हुअ लागल ।घरसँ बाहर आएत तँ आँगनमे दू गोटाक खुसुर-पुसुर सुनाइ देलकै ।एकटा पुरूष स्वर आ एकटा नारी स्वर आबैत छल ।पुरूष बाजल "देख, आब तूँ प्लान अन्तीम भाग पूरा कर ।मनोज लऽग बड सम्पति छै ।ओकरा मारि कऽ ओकर मलकाइन तूँ बनि जो ।फेर दुनू गोटा वियाह कऽ लेब ।"
नारी स्वर तीव्र गतिसँ बहराएल "नै, ई हमरा बुते नै हेतौ ।"
पुरूष फेर बुझाबऽ लागल "सप्पत नै तोड़ ।दुनू गोटाक प्रेम एकरा मरलाक बादे सफल हेतै ।"
तामसमे डूबल नारी स्वर फूटल "प्रेम प्रेम प्रेम बड भेलौ ।आब अपन प्रेम मरि गेलौ ।हम तोहर संग देलियै किए तँ तखन कर्ज मुक्त छलियै, मुदा... आब हमरापर सेनूरक कर्ज अछि ।मनोज हमरा अनमोल सेनूर देलनि ।हम अपन प्राणो दऽ कऽ एकर कर्ज नै चुका सकै छीयै, ओकर प्राण लेनाइ दूर कए बात छै ।"
(2). दीप
एकटा बूढ़ कुम्हार शहरक अतिव्यस्त बाटपर ठाढ़ छल ।माँथपर छीट्टा छलै जाहिमे नीक नीक कलाकृतिसँ सजल दीप राखल छलै ।छीट्टाक बोझसँ वा उमरक प्रभावसँ ओकर डाँर झूकि गेल छलै ।गाड़ीकेँ रुकैत देख ओ झट दऽ ओकरा लऽग पहुँचि जाइ "सरकार, दिवाली लेल सुन्दर-सुन्दर दीप अछि ।मात्र दूइये टाका...एक्को टा कीन लिअ...भोरसँ एक्को टा नै बिकाएल ...भुखले छी...छूट देब...एगो कीन लिअ... ।"
सब बेर ओ एते बाजै आ सब बेर गाड़ी बला ओकरा फटकारि दै "रै बुड़बक ।आज के युग में दीप-बीप नहीं चलता है ।अब तो एक-से-एक मरकरी आ गया है ।जाओ रश्ता नापो ।समय खोटी मत करो ।" एते कहि गाड़ी बला फट दऽ गेट बन्द कऽ लै ।साँझमे चोकीदार अपन हिस्सा लेबाक लेल आबि गेलै ।ओकरा देख कुम्हार बाजल "बाबू जी ।आइ नै दऽ सकब ।पिछला चारि दिनसँ किछु आमदनी नै भेल ।कने किछु खुआ दिअ हमरा । पता नै अहाँकेँ अझुका हफ्दा दऽ सकब की नै, कारण जे हमरो जीवन तँ बिनु तेलक दीपे सन अछि ।जानि नै कते दिन धरि जरि सकत ।"
(3). फाटल पन्ना
हे अहाँक बारेमे बड सूनि रहल छी ।अपन जुआन पत्निकेँ छोड़ि दोसर संग...ई सब नीक नै भेल ।"सुनीता अपन पति सुकेशकेँ उपराग दैत कहलनि ।ई सुनिते सुकेश तामसे लह-लह करऽ लागल "हम कमाइ छी ।हम जे करी ओइसँ अहाँकेँ की ?" बात बिगड़ैत चलि गेल ।रिश्तामे खटास बढ़ैत-बढ़ैत तलाक धरि पहुँचि गेलै ।आब सुकेश अपन प्रेमिका संग रहऽ लागल ।
" यै मृगनैनी अहाँ एतेक टाका बेकारमे व्यर्थ करैत छी ।बुझू तँ काल्हिये हार किनलौं आ फेर आइये... "सुकेश अपन प्रेमिकाकेँ कने दबारैत कहलक ।ई सुनिते प्रेमिका सुकेशपर टूटि पड़ल "एना जुनि बाजल कर ।तूँ हमरा आनलें हम अपना मोने थोड़े एलियौ ।" झगड़ा बढ़ि गेल ।बाता-बातीक बीचमे एक-दू थप्पर सुकेशकेँ लागियो गेलै ।राति भरि सूति नै सकल ।सुकेशकेँ लागऽ लागलै जे सुनीताकेँ जिनगीसँ दूर भेलासँ ओकर जिनगीक सबसँ सुन्नर पन्ना फाटि गेल छै ।
(4). नवतुरिया
एक बेर फूल आ फूलक गाछमे बकझक भऽ गेलै ।फूल आन्दोलन ठाढ़ कऽ देलक "नै...आब जुलुम नै सहबौ ।आब हम नै मौलेबौ ।"
गाछ शान्त करैत बाजल "एना किए बाजै छें ।तोरा कोन दिक्कत होइ छौ ?तूँ तँ हमर अंग छें ।तोरा तँ प्रेमसँ मौलेबाक चाही ।"
"अरे वाह रे वाह !हम हिनक अंग छी! हमरे सुगंधक कारण लोक तोरा पूछै छौ आ तूँ हमरे मौलाइ लेल कहैत छें ।" फूल आक्रोशित होइत बाजल ।
गाछ ओकरा बुझबैत बाजल "देख दुनियाँ परिवर्तनक पर्याय छैक । जा धरि तूँ नै मौलेबें ता धरि नव फूलक जनम नै हेतै ।"
फूल क्रोधे थरथराए लागल "तैसँ हमरा कोनो मतलब नै ।नवतुरियाकेँ हम कोनो रोकने छियै, आबौ ने...मुदा हम रहबे करबै ।"
"एतेक जिद जुनि कर ।समाजमे देखै नै छहीं बुढ़बा-बुढ़ियाकेँ कतेक गंजन होइत छैक ।पुरनका सब सबटा अधिकार अपने लऽग राखऽ चाहै छै आ नवतुरिया अपना लऽग चाहै छें ।बूढ़-पुरानकेँ किछु बरदाश्त नै होइ छैक आ नवकाक खूनक गरमी लऽग हारि कऽ मारि खाइ छैक । ऐसँ बढ़ियाँ जे अपन इज्जत बचा कऽ नवतुरिया लेल स्थान खाली कऽ दी ।"
गाछक बात सूनि फूल सब बात समझि गेल आ दोसरे दिन मौला कऽ गाछसँ खसि पड़ल ।
(5). कोहबर
हम हवा छी ।हमरा अहाँ नै देखब मुदा हम सबकेँ देखैत छी ।एखन हम एकटा भावी कोहबर घरमे छी ।बिधकरी आ दाइ-माइ सब देबालपर शुभ चित्र पाड़ैक ओरियान कऽ रहल छथि ।"गै सोनियाँ बाँस आ पुरनि पातक फोटो बना ने "
"यै बलहा बाली कोहबरक गीत उठाबू ने यै... कने लाल रंग लगाउ।"
"यै काकी, हमरा गीत सब नै आबैछ आ फोटो-ओटो तँ कहिया ने बिसरि गेलियै ।"
"हँ यै मैयाँ, आजुक रिमिक्सक जमानामे ककरा ई सब गीत इयाद छै ?"
भरल घर माँछक हाट बनि गेल छल तखने शहरी सोनियाँ कहलनि "सुनै जाउ ।एकटा उपाय अछि ।कोनो कैसेट बजा कऽ गीतक काज चलाओल जाए आ बजारमे सब तरहक फोटो भेटै छै ।तखरे साटि देल जाए ।"
सगरो कोहबर कृत्रिम अरिपन आ कृत्रिम गीतसँ चमकऽ-गुंजऽ लागल ।हम एकातमे ठाढ़ नव जोड़ीकेँ देख रहल छी ।हमरा कृत्रिम कोहबरमे दुनूक बीच कृत्रिम प्रेमक आभास भऽ रहल अछि
रचनाकार संपर्क :
अमित मिश्र
मेल : amit11193@gmail.com
मो. : 091221 05183


text:
नई दिल्ली। स्वतंत्रता दिवस क पूर्व संध्या मैथिल आ शास्त्रीय संगीत प्रेमी क नाम रहल। इग्नू साहित्यिक आ सांस्कृतिक मंच द्वारा आयोजित संगीत संध्या मे दर्शक मिथिला पुत्र आ दरभंगा घराना क तेरहम पीढ़ी श्री समित मल्लिक क संगीतक आरोह-अवरोह मे डूबल रहलाह।
कार्यक्रम क औपचारिक शुरुआत इग्नू क कुलपति श्री एम् असलम दीप प्रज्वलित क केलथि। अपन संक्षिप्त अभिभाषण मे असलम कहलथि जे हमरा सबहक लेल इ गौरब क गप अछि जे राष्ट्रपति पुरस्कार विजेता श्री समित मल्लिक हमरा सबहक बीच प्रस्तुति लेल आयल छथि। कार्यक्रम मे मंच संचालन क जिम्मा देवशंकर नवीन लग छल, जेकरा ओ नीक जेना निभेलथि। कार्यक्रम क शुरुआत मे ओ ध्रुपद क परिचय स केलथि। श्री मल्लिक बतेलथि जे ध्रुपद कोना गाओल जाएत अछि। एहि पर प्रकाश देलथि आ संगे कलाकार क परिचय श्रोता स करेलथि। फेर शुरू भेल संगीत क रसधार जेकर शुरुआत तानसेन क प्रसिद्ध राग मियाकी मल्हार मे ध्रुपद संग भेल। सावन घन बूंद बरसे श्रोता क झुमबा लेल मजबूर क देलक। तकर बाद राग मिश्र खमाज मे ठुमरी आ दादरा छवि बनके दिखला जा सांवरिया मोरा आ नजरिया लग जाएगी मोरे कान्हा को कोई मत देखो श्रोता कए मंत्रमुग्ध क देलक।
कार्यक्रम क अंतिम चरण विद्यापति गीत स भेल जाहि मे विद्यापति क रचना कए ठुमरी शैली मे गाबि समित श्रोता कए चकित क देलथि। कुञ्ज भवन स निकलल रे, उगना रे मोर कतय गेलै, नन्दक नन्द कदम्बक तरु तरि आ कखन हरब दु:ख मोर हे भोला नाथ पर दर्शक क थोपड़ी स पूरा हाल गुंजायमान भ गेल।
संगीत संध्या क एहि मौका पर समित क संग छलथि प्रसिद्ध तबला बादक प्रसेनजीत अधिकारी आ पखावज वादक ऋषि शंकर उपाध्याय। हुनका संगे तानपुरा पर नमन आ हारमोनियम पर रुपेश अपन जुगलबंदी देलथि।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, Hawai seva, latest bihar news, latest maithili news, latest mithila news, maithili news, maithili newspaper, mithila news, patna, saharsa
समित मल्लिक क ध्रुपद मे डूबल श्रोता
नई दिल्ली। स्वतंत्रता दिवस क पूर्व संध्या मैथिल आ शास्त्रीय संगीत प्रेमी क नाम रहल। इग्नू साहित्यिक आ सांस्कृतिक मंच द्वारा आयोजित संगीत संध्या मे दर्शक मिथिला पुत्र आ दरभंगा घराना क तेरहम पीढ़ी श्री समित मल्लिक क संगीतक आरोह-अवरोह मे डूबल रहलाह।


text:
तारडीह (दरभंगा)। बिहार राज्य पुल निर्माण निगम क सचिव प्रत्यय अमृत प्रखंड क्षेत्र क ठेंगहा मे कमला नदी पर प्रस्तावित पुल निर्माण स्थल क निरीक्षण केलथि। जदयू नेता आ पूर्व विधान पार्षद संजय झा सेहो हुनकर संग छलाह। इ पुल बनि गेला स दरभंगा, मधुबनी सहित कईटा जिला क दूरी कम भ जाएत। एहि स लोक मे खुशी व्याप्त अछि। पुल क प्रस्तावित निर्माण क स्थल निरीक्षण करबा लेल पहुंचल अमृत कहला जे पुल निर्माण क तिथि एखन तय नहि भेल अछि मुदा संभावना अछि जे नदी मे जलस्तर घटला पर निर्माण कार्य शुरू भ जाएत। वर्तमान मे ठेंगहा गाम मे कमला नदी पर पुल नहि रहला स लोक कए काफी परेशानी होइत छैक। ठेंगहा गाम स करीब पांच सौ फीट पर पूर्व मे कमला नदी पर पुल छल, जे वर्ष 1987 क बाढ़ मे ध्वस्त भ गेल। तहिया स आवागमन क समस्या बढि गेल अछि। जदयू नेता संजय झा कहला जे ओ जखन रसियारी पुल क निरीक्षण लेल एहि ठाम आयल छलाह तखन किछु लोक ठेंगहा घाट पर पुल निर्माण क मांग रखने छलाह। ओ तखने पुल निर्माण क आश्वासन देने छलाह। ओ कहला जे पुल निर्माण शीघ्र शुरू होएत। एहि पुल क निर्माण पर 25 करोड़ टका खर्च होएत। पुल बनला स दरभंगा, मधुबनी, सुपौल, पूर्णिया, किशनगंज, कटिहार आदि जिला क देरी कम भ जाएत। श्री झा कहला जे इ पुल मिथिला क लोक लेल अत्यंत लाभकारी साबित होउत संगहि कईटा जिला कए सीधा जोडत।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna


text:
जेनाकी अपने सब के बुझल होयत केंद्रीय मंत्री डॉ.महेश शर्मा उत्तर प्रदेशक गौतम बुद्ध नगर सँ भारतीय जनता पार्टीक सांसद सदस्य छथि, संगहि संस्कृति मंत्रीक जिम्मेदारी सेओह हुनका देल गेल छन्हि। पिछला सप्ताह संसद में उठाओल गेल मिथिलाक धिया सीता बहिनक जन्मस्थली सीतामढ़ीक विकासक बात पर सांसद महोदय कहलाह, जे सीता जीक जन्म मिथिलाक सीतामढ़ी मे भेल छलैन्ह, तकर कुनों ऐतिहासिक साक्ष्य नहि अछि, बाल्मीकि रामायण मे जन्मक चर्चा मात्र कयल गेल छन्हि।
संस्कृति मंत्री जीक द्वारा कहल गेल उपरोक्त बात सँ सीता बहिनक संग संपूर्ण मिथिलाक अपमान भेल।तकर बादो कतेकों अपना आप के मात्र मैथिल बुझनिहार संस्था/अभियानी/व्यक्ति आगाँ आबि ऐ अपमानक खिलाफ किछु कदम नहि उठेलाह। लेकिन सुच्चा मैथिल संस्था एहि लेल दिल्ली के जंतर-मंतर पर मंत्री महोदय के पुतला डाहि क जबरदस्त विरोध दर्ज करेलक।
पुतला दहन के पश्चात मंत्री के घरक घेराव लेल लोक कल्याण मार्ग मेट्रो स्टेशन सँ मंत्री'क खिलाफ नारेबाजी करैत पैदल मंत्री जीक सरकारी आवास पर पहुँचल। मिथिला स्टूडेंट यूनियन के सहयोग सँ निक जकाँ प्रदर्शन भेलाक बाद प्रशासन किछु सदस्य के गिरफ़्तार केलक बाद मे ज्ञापन लेलाक बाद छोइर देल गेल।
उपरोक्त दुनु कार्यक्रम सफल बनेबाक लेल अमलेश मंडल, ललन शर्मा, सुनील शर्मा, मुकेश शर्मा, रोहीत यादव, संतोष शर्मा, बिरबल यादव,रंजीतलाल दास, विनोद यादव, अनुप मैथिल, रौशन मैथिल संग निक संख्या में समाजसेवी लोकनि अपन उपस्थिती देलाह।


text:
मैथिली विलुप्त होयबाक दिशामे अग्रसर अछि
नब्बे सालक उमर टपलाक उपरांतो जे मैथिल विद्वान एखनहुँ संपूर्ण समर्पणसँ मैथिलीक सेवामे लागल छथि, से छथि मैथिली साहित्यक पुरोधा आ प्रख्यात भाषा वैज्ञानिक पं. गोविन्द झा. किछु दिन पूर्व हुनक आवास पर भेल साक्षात्कारमे ओ स्वयं अपन उपलब्धि, भविष्यक योजना आ मैथिलीक दशा ओ दिशा पर विस्तृत चर्चा कयलनि, प्रस्तुत अछि ओहि साक्षात्कारक संक्षिप्त विवरण.
उत्तर- मैथिलीमे हम अनेक क्षेत्रमे काज कयलहुँ. सर्जनात्मक साहित्यमे 'आत्मालाप' आ 'विद्यापतिक आत्मकथा' केँ हम अपन सर्वश्रेष्ठ कृति मानैत छी. कवितामे तँ हम नकलची जकाँ रहलहुँ आ भचकैत रहलहुँ. जीवनभरि हम मैथिली शब्दकोष पर काज करैत रहलहुँ संगहि मैथिली भाषा एवं इतिहास पर सेहो काज करैत रहलहुँ. भरि जीवन शब्दे गढ़ैत रहलहुँ संगहि अनेक स्थापित मान्यता सभक खंडन सेहो कयलहुँ. जेना रमानाथ झाक मतक खंडन सेहो कतेक बेर कयलहुँ. विद्यापतिक 16 टा अति लोकप्रिय गीतक संकलन कयलहुँ जे कोनो तरहें विद्यापति गीत नहि बुझाइत अछि. 'जय-जय भैरवी' आदि अनेक गीत मैथिल महिला कंठसँ घर सभमे लोकगीत जकाँ कहियो स्थापित नहि भेल, फेर ई सभ गीतकेँ लोककंठ कहनाइ अनुचित होयत. यैह सभ विचार आ कृति हमर उपलब्धि भेल.
सामाक पौती ल' हमरा पुरस्कार सेहो भेटल, मुदा एहिठाम दिक्कत ई छैक जे विद्वान लोकसभ मैथिली साहित्य बेसी पढ़िते नहि छथि. बस एकटा जे कथा संग्रह प्रसिद्ध भ' गेल, तकरे सभतरि रटैत रहैत छथि लोकसभ. हमर रचना सभ मिथिलासँ बेसी मिथिलेत्तर क्षेत्रमे छपल आ पढ़ल गेल. I am read out of Mithila So not in Mithila.
उत्तर -समस्या छैक मैथिलक हीन मानसिकता. सभ भाषा सभ अंग्रेजीक बाढ़िमे भसिया जकाँ रहल अछि. अंग्रेजीरूपी महासमुद्रमे मैथिलीसन भाषारूपी नदी मिलय लेल बहि रहल अछि. संवैधानिक मान्यता एहि नदीक प्रवाहमे 'भौरी' जकाँ अछि, जे एकर अस्तित्वकेँ मेटायसँ कनेक कालधरि विलंवित क' सकैए, मुदा मैथिली विलुप्त होयबाक दिशामे अग्रसर अछि. समाजमे मैथिलीक मान्यता तँ घटले जा रहल अछि. एकरा वैकल्पिक आ अनावश्यक वस्तु जकाँ ट्रीट कयल जा रहल अछि. प्राथमिक शिक्षामे मैथिलीक कोनो स्थान नहि अछि. तेँ मैथिलीसँ हम बेसी आशावान नहि छी. संगहि विश्वस्तर पर सेहो लोकसभमे अपन विरासतकेँ बचा क' रखैक प्रवृति समाप्त भ' रहल छैक. मैथिलीकेँ बचयबा लेल समाजोकेँ बेसी साकांक्ष नहि देखैत छी.
उत्तर- राजनीति बड्ड Unpredictible चीज छी. इजरायल हिब्रू भाषाकेँ राजकीय संरक्षण द' केँ पुनर्जीवित क' देलक. एकटा मास्टर तारा सिंह पंजाबमे मृतप्राय पंजाबी भाषाकेँ राजनीतिक आ सामाजिक आंदोलन द्वारा पुनर्जीवित क' देलनि. कोनो एहने भागीरथी प्रयास कयलाक बादे मैथिलीक उद्धार भ' सकत.
उत्तर- यौ, अहाँ वर्तमान देखैत छी, मुदा भविष्य किएक नहि देखि रहल छी. मैथिलीक छात्र सभ कहाँ भेटैत छथि बेसी. तमिल आदि विषयमे स्कूल सभ सेहो छात्राभावमे बंद भ' रहल अछि. संस्कृत भाषामे भारतसँ बेसी काज विदेश सभ मे भ' रहल अछि. तखन तँ कनेक दिन बाद ई सभ भाषाक संस्थान सभ ओहने भ' जायत जेना म्यूजियममे कोनो पुरातन वस्तु राखबाक हो, जकरा खाली एहि लेल जिया क' राखल जाइत अछि, जाहिसँ लोकसभ एक नजरि देखि सकथि.
उत्तर- मैथिली जीवि सकैत अछि यदि मैथिलीमे प्राथमिक शिक्षा अनिवार्य रूपसँ प्रारंभ कयल जाय. एहि लेल हमही टा नहि स्व. जयकान्त मिश्र आदि अनेकानेक विद्वान प्रयासरत रहल छथि. ओना तँ मैथिलीमे काज करबाक प्रयत्न भ' रहल अछि. मुदा जरूरत अछि जे मैथिलीक साहित्य लेल पाठकवर्ग तैयार कयल जाय.
हम एखन मिथिलाक इतिहास पर अनुसंधान क' रहल छी. एखनधरि उपलब्ध मिथिलाक इतिहास राज सभक इतिहास अछि वा साहित्यकार सभक. मुदा ई मिथिलामे तँ राजा कहियो भेल नहि छथि (जनककेँ छोड़ि) शिवसिंह आदि तँ सामन्ते छलाह, राजावला संप्रभुता नहि छलनि हुनक राज्यमे. मिथिलाक माटि-पानिमे राजा आ राजनीतिक उत्पादन नहि भ' सकल. संगहि मिथिलाक समाज आ आमजनक इतिहास नहि लिखल गेल अछि. तेँ हम आब मिथिलाक सामाजिक इतिहास लिखि रहल छी. मिथिलामे जेहो राजा व राजनेता भेलाह से मिथिलाक लेल किछु उल्लेखनीय कार्य नहि कयलाह. तेँ ई दुनू तत्वकेँ छाँटिकेँ हम मिथिलाक लोकजीवनक इतिहास लिखि रहल छी. आइ-काल्हि सरकार द्वारा समाजक अधिकारक अतिक्रमण भ' रहल अछि, कानून नियमादिक नाम पर समाजक स्वनियंत्रणक तंत्र खत्म कयल जा रहल अछि. हम कहैत छी आइ अहाँ वर्ल्ड बैंकसँ पाइ आनिकेँ सिंचाइक व्यवस्था करय चाहैत छी, मुदा जँ सामाजिक परंपरागत तहत ग्रामीण लोकनिक सम्मिलित प्रयाससँ गामक स्तर पर जँ सहयोग कयल जाय तँ ई समस्याक बेहतर आ त्वरित समाधान भेटत. मुदा कानून आ नियमक नाम पर जे समाजकेँ बान्हल जा रहल अछि ओहिसँ ई समाज अस्थिर भ' रहल अछि. ई बात हम अपन पुस्तकमे राखब.
उत्तर- Maithili is a language disowned by its own pepole and rejected by its government. मैथिल सभ स्वयं अपन मातृभाषाकेँ स्वीकार नहि करैत छथि, तेँ हम मैथिल समाजकेँ बेईमान कहलियनि. जाधरि मैथिलीकेँ अपन मातृभाषाक रूपमे स्वीकार नहि करब ताधरि एकर विकास नहि भ' सकत. एखनो मैथिलीमे मुख्य समस्या अछि जे आमजन एकरा नहि अपना रहल छथि. मैथिलीक साहित्यकार सभ तँ मैथिलीकेँ अपन भाषा बुझैत छथिन मुदा लोक सभकेँ एहि भाषाक अपनेबाक चाही. संगहि मैथिलीक प्राथमिक शिक्षामे अनबाक प्रयास अत्यावश्यक अछि.
एकटा बात और देखू ! मैथिलीक जतेक संस्था अछि ओहिमे 90% व्यक्ति सिर्फ ब्राह्मण आ कर्ण-कायस्थे टा छथि. समाजक बांकी वर्ग सभ एहि संस्था सभसँ नहि जुड़ि रहल छथि.
जाधरि समाजक सभ वर्ग सम्मिलित रूपसँ मैथिली भाषाक विकासक लेल राजनीतिक आ सामाजिक प्रयत्न नहि करताह ताधरि उन्नति संदेहास्पद अछि. अनेक मिथिलाक नेता सभकेँ मैथिलीमे शपथ ग्रहण करयमे सेहो लाज होइत छनि. एहि स्थितिमे सभ वर्गक लोककेँ एकजुट भ' क' प्रयास करब अत्यावश्यक अछि.
उत्तर- लोकसभ हमर रचनाक प्रशंसा करैत छथि, मुदा हमरा लेल तँ ई जीवनक अंग थिक आ ई साहित्य साधना मजबूरी जकाँ अछि. मैथिलीमे अनेकानेक विषय पर रचना भ' रहल अछि, मुदा हमर प्रश्न अछि जे एहि भीड़मे वृद्ध साहित्य कतय अछि. वृद्ध लोकनिक समस्या पर साहित्य सृजन किएक नहि भ' रहल अछि ? एहि विषय पर सेहो रचना होयबाक चाही. 2012 मे हमर चारि टा पोथी छपल. ई प्रमाण अछि जे मैथिलीमे रचना आ प्रकाशनमे कनेक गति बढ़ल अछि.
संगहि मैथिली भाषाक शिक्षार्थी सभकेँ हमर सलाह जे स्व अध्ययनसँ मैथिलीक ज्ञान अर्जित करू.. व्यक्तिसँ नहि, पोथीसँ पढ़ू. हम स्वयं पोथीये सभ पढ़िकेँ अनेक भाषा सिखलहुँ. तेँ शिक्षार्थी लोकनिकेँ मैथिलीकेँ प्रति अनुराग राखैत अध्ययन करबाक चाही ने कि सिर्फ परीक्षामे पास करबाक लेल.
__________________________________________________________
__________________________________________________________
अमित झा
बी. टेक, आइ आइ टी कानपुर
email : iitkamitj@gmail.com
Phone : 09654251385
(प्रथमस: पूर्वोत्तर मैथिल में प्रकाशित)


text:
अशोक कुमार सहनी,अपन मिथिला / मुम्बई, भदौ १४ । भारतके मुम्बईमें भारी वर्षाके कारण भेल डुबानसे १ करोड ६० लाख लोग प्रभावित भेल अछि।
भारी वर्षाके कारण मुम्बईके लगभग पूरा ठाम पानि पानि भेल अछि । डुबानसे हवाई आ रेलवे सेहो बन्द भेल खबैर अछि । स्कूल आ कलेज बन्द केल गेल अछि ।
मुम्बईके एक अस्पताल पुरा डुबानमें परै सs ओतके बीमारी दोसर ठाम लेगेल । भारी बर्षाके कारण सौ से बेसी गाड़ी सभ सड़क के बीचमें रुकल अछि ।
मौसमविदसभके अनुसार बर्षा ऒर कुछ दिन हेत बतारहल अछि। डुबान में परलसभके सुरक्षित ठाम में राखल गेल अछि ।
(एजेन्सी)


text:
""""""""""""""""""""""""""""""""""""
मैथिलीक नव बाल पत्रिका "बाल-बन्धु"केँ धिया-पूता खूबे पसंद क' रहल अछि. एक दिस जतए एकर आकर्षक मुखपृष्ठ सहजहिं नेना-भूटका कें अपना दिस खींचि रहल अछि त' दोसर दिस एकर विषय-वस्तुक छनौट मैथिलीभाषी पाठककें आकर्षित करैत देखि रहलौ अछि. सहज स्वर मे कही त' कहबा मे कनियो असोकर्य नै जे "बाल-बन्धु"क पहिले अंक मैथिली पाठक वर्गक मन-मस्तिष्कमे सफल छाप छोड़ैत देखल जा रहल अछि. एहि लेल नवारंभ सहित संपादक मंडल कें अनेकानेक बधाई.
हमर मंतव्य अछि जे ज' मैथिलीक हरिया रहल फसलि भविष्यमे सेहो लहलहाइत देख' चाहै छी त' आबै बला पीढ़ी अर्थात् अपन बाल-बच्चाकें मैथिली स' परिचय कराएब नितांत आवश्यक अछि. यएह क्रममे हम अपन इसकूल "ज्योत्स्ना आदर्श शिक्षालय" केर धरि दू दर्जन शिक्षार्थी बीच आइ "बाल-बन्धु" वितरित कएल. सभ समुदाय ओ सम्प्रदायक बौआ-बूच्ची अपन एहि नव मित्रक संग पाबि आह्लादित छल. अधिकांशत: विद्यार्थी एकर नियमित पाठक बनबाक गप्प करैत देखल गेल. एतबहि नै, बच्चा सभहक उत्साह देखि लगैए जे एहि पत्रिकाक अगिला अंकक संग हमर इसकूलकें विद्यार्थी सभहक रचना सेहो अपने लोकनि धरि पहुंचत, त' आश्चर्य नै.
तखन आस एतबहि जे अपने लोकनि सेहो अपन नेना-भूटकाक लेल "बाल-बन्धु" कीनि मैथिलीकें बखारी भरैत पत्रिकाकें दीर्घजीवी बनाबै मे सहयोग करब.
छवि- अपन नव मित्रक संग ज्योत्स्ना आदर्श शिक्षालयक शिक्षार्थी
साभार ✍👤 अक्षय आनन्द सन्नी
( नॉट -पहिल अंक सभ बिक चुकल खबैर अछि )


text:
मुख्यमंत्री देलथि कांटी थर्मल कए सुपर थर्मल बनेबाक आश्वासन
कांटी : एनटीपीसी आ विद्युत बोर्ड क संयुक्त उपक्रम कांटी थर्मल स आखिरकार 13 साल बाद उत्पादन शुरू भ गेल। कांटी थर्मल क 110 मेगावाट क पहिल इकाई (यूनिट नं.1) क लोकार्पण क संग उत्तर बिहार मे बिजली उत्पादन एक बेर फेर स शुरू भ गेल। अगिला साल मार्च तक यूनिट नंबर 2 स सेहो 110 मेगावाट बिजली क उत्पादन शुरू भ जाएत। इ दूनू इकाई1985 मे थर्मल क स्थापना क समय शुरू भेल छल। बंद भेलाक बाद समझौता क तहत एनटीपीसी एहि दूनू इकाई क जीर्णोद्धार केलक अछि। एकर अलावा फेज टू क तहत निमार्णाधीन 195-195 मेगावाट क दूटा आओर इकाई चालू कैल जाएत। मुख्यमंत्री कांटी थर्मल क 110 मेगावाट क पहिल इकाई (यूनिट नं.1) क लोकार्पण क बाद कहला जे कांटी स 1100 मेगावाट बिजली क उत्पादन होएत। ओ 500 मेगावाट क नव इकाई क शुरूआत करबाक घोषणा सेहो केलथि। नीतीश कहला जे ऊर्जा क मामला मे बिहार आत्मनिर्भर भ रहल अछि। बिहार जल्द शक्ति क केंद्र बनत। बिजली वर्तमान समय क जनाकांक्षा अछि। रोजगार, कृषि स ल कए घर तक बिजली क जरूरत अछि। एहि लेल बिजली सुधार कए ओ चुनौती क रूप मे स्वीकार केलथि अछि। ओ कहला से अगिला चारि साल मे राज्य मे छह हजार मेगावाट बिजली क आपूर्ति होएत। ओ कहला जे एनटीपीसी स बिजली खरीद तखने संभव अछि जखन जनता बिजली बिल समय पर जमा करबा लेल तैयार हेतथि। ओ कहला जे बिजली मुहैया करेबा लेल ओ हर संभव प्रयास क रहल छथि, जाहि मे हुनका धीरे-धीरे सफलता भेट रहल अछि। इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, Hawai seva, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
- मुखपृष्ठ
- अनचिन्हार आखरक परिचय
- गजल शास्त्र आलेख
- हिंदी फिल्मी गीतमे बहर
- भजनपर गजलक प्रभाव
- अन्य भारतीय भाषाक गजलमे बहर
- समीक्षा/आलोचना/समालोचना
- गजल सम्मान
- गजलकार परिचय शृखंला
- गजलसँ संबंधित आडियो/वीडियो
- विश्व गजलकार परिचय शृखंला
- छंद शास्त्र
- कापीराइट सूचना
- अपने एना अपने मूँह
- गजलक इस्कूल
- गजलकार
- अर्चा-चर्चा-परिचर्चा
- आन-लाइन मोशायरा
- आशीष अनचिन्हारक रचना संसार
- मैथिली गजलसँ संबंधित आन लिंक, पन्ना ओ सामग्री
- Maithili Gazhal Books download
Sunday, 4 September 2011
गजल
चलि गेली ओ आब सपना देखु
चित्र बनाउ कल्पना देखु
मुद्रा सँ तौलल जाए मनुक्ख आब
आई काल्हि के नपना देखु
भीतर कारी तेँ ने महकारी
उपर सँ ललका झपना देखु
जीति एलक्शन ठाठ करै ओ
जनता अपना अपना देखु
महंगाइ आकाश चढ़ल आब
सस्ता होयत इ सपना देखु
चित्र बनाउ कल्पना देखु
मुद्रा सँ तौलल जाए मनुक्ख आब
आई काल्हि के नपना देखु
भीतर कारी तेँ ने महकारी
उपर सँ ललका झपना देखु
जीति एलक्शन ठाठ करै ओ
जनता अपना अपना देखु
महंगाइ आकाश चढ़ल आब
सस्ता होयत इ सपना देखु
गजल/आलेखक लेखक/प्रस्तुतकर्ता छथि: SADRE ALAM GAUHER at 9/04/2011 02:08:00 pm
खोजबीनक कूट-शब्द: SADRE ALAM GAUHER, गजल
सदरे आलम ’गौहर’सदरे आलम "गौहर" व्याख्याता:-एस.एम.जे.कालेज खाजेडीह, ग्राम पो:- पुरसौलिया.मधुबनी दाम एतय सभ चीजक देब' पड़ै छै। अधिकारक लेल झग्गड़ क'र' पड़ै छै। गज भरि जमीन जौँ कौरव नहि देब' चाहै। पाँडव के फेर लोहा लेब' पड़ै छै। कर्बला केर खिस्सा त' दुनिया जानै छै। धर्मक खातिर शीश कटाब' पड़ै छै। झग्गड़ झँझट मानलौँ नीक नहि होइ छै मुदा। जीब' खातिर ईहो क'र' पड़ै छै। "गौहर" साधु ब'न' लए चाहैत अछि मुदा। दुर्जन केँ जे पाठ पढ़ाब' पड़ै छै।
Subscribe to: Post Comments (Atom)


text:
अशोक कुमार सहनी, अपन मिथिला, भदौ २२ गते/ – प्रदेश नं. २ में आबैवाला आशिन २ गते हुवेवाल स्य तह चुनावके लेल १८ हजार सँ बेसी उम्मेदवारी दर्ता करौने अछि । निर्वाचन आयोगके पहिल तथ्याँक अनुसार ६ हजार ६ सौ २७ पदके लेल १८ हजार २ सौ गोटे उम्मेदवारी देने अछि । ई सँख्या बढ्त आयोगल जानकारी देने अछि । प्रदेश नं. २ के ८ जिल्लामें १ महानगर, ३ उपमहानगर, ७३ नगरपालिका आ ५९ गाउँपालिका अछि ।
तालमेलके प्रयास विफल भेल:-
स्थानीय तहके तेसर बेरी के चुनावमें एमाले के अकेले रखै के सत्ता समर्थक दलके योजना विफल भेल अछि । एमालेके प्रभाव रहल ठाम में कांग्रेस, माओवादी केन्द्र्र, राजपा, संघीय समाजवादी फोरम आ फोरम लोकतान्त्रिकबिच गठबन्धन बनाबै के प्रयास भेल छेल । मुदा, तीन टा स्थानीय तहमें मात्र तालमेल भेल अछि । औऱ ठाम दलसभ अपने अपन उम्मेदवार देने अछि ।
कांग्रेस आ माओवादीबिच पहिल आ दोसर बेरीके स्थानीय तह चुनावमें महानगरपालिका आ उपमहानगरपालिकामें सेहो तालमेल भेल छेल । मुदा, तेसर बेरीके चुनाव हुवेवाल एक महानगर आ तीन उपमहानगर कोनो में तालमेल नै भेल अछि ।
कांग्रेस आ माओवादीबिच धनुषाके मिथिला नगरपालिका आ बाराके निजगढ नगरपालिकामें तालमेल भेल अछि। दुवै नगरमें कांग्रेस प्रमुख आ माओवादी उपप्रमुख लेने अछि । कांग्रेस आ माओवादीबिचमें १० सँ बेसी स्थानीय तहमें तालमेल करैके प्रयास भेल मुदा, स्थानीय नेता आ कार्यकर्ताके बिरोधक बाद सफल नै भेल । आ सप्तरीके रुपनी गाउँपालिकामें राजपा आ संघीय समाजवादी फोरमबिच तालमेल भेल अछि।
१४ स्थानीय तहके प्रमुखमें महिलाके उम्मेदवारी:-
प्रदेश नं. २ के १३६ स्थानीय तहमध्ये १४ तहके प्रमुखमें महिलाके उम्मेदवारी परल अछि । धनुषा उपमहानगर सहित ५ नगरपालिकामें प्रमुखमें महिला उम्मेदवारी देने अछि। सप्तरीमें ३, सिरहामें २ आ सर्लाही, रौतहट आ बारा जिल्लामें एक एक तहके प्रमुखमें महिला उम्मेदवारी देने अछि।
एक मात्र महानगरपालिकामें उम्मेदवार के ? :-
प्रदेश नं। २ के स्थानीय तहमध्ये वीरगंज एक टा मात्रै महानगरपालिका अछि। ओहिसे ई चुनावके सभ दलसभ प्रतिष्ठाके विषय बनोँन अछि। महानगरपालिकामें अपने जितब दावी करैत दलसभ उम्मेदवार उठौने अछि । वीरगंजमें मुख्य ६ पार्टी सँ के के उम्मेदवार अछि देखु 👇
नेपाली कांग्रेस
मेयर – अजयकुमार द्धिवेदी
उपमेयर – शान्ति कार्की
एमाले
मेयर – बसरुद्दिन अन्सारी
उपमेयर – सोफिया आचार्य
माओवादी केन्द्र
मेयर – रहबर अन्सारी
उपमेयर – दुर्गा केसी
राजपा
मेयर - राजेशमान सिंह
उपमेयर – रम्भादेवी मिश्र
फोरम लोकतान्त्रिक
मेयर – बिमल श्रीवास्तव
उपमेयर – रिंकु यादव
संघीय समाजवादी फोरम
मेयर – विजय सरावगी
उपमेयर – पिंकी यादव
तीन टा उपमहानगरमें उम्मेदवार के के :- 👇
प्रदेश नं. २ में तीन टा उपमहानगरपालिका अछि । बारा जिल्लामें २ टा आ धनुषा जिल्लामें १ टा । वीरगंज महानगरपालिका बाद सभ दल तीन टा उपमहानगरपालिकाके प्राथमिकता देने अछि ।
तीनु टा उपमहानगरपालिकामें मुख्य दलसभ केकरा केकरा उम्मेदवार बनोँने अछि 👇
कलैया उपमहानगरपालिकामें👇
कांग्रेस
मेयर – राजेश राय यादव,
उपमेयर – रहिमा खातुनद
नेकपा एमाले
मेयर –विनोद साह
उपमेयर – प्रतिमा कुमारी यादव
नेकपा माओवादी केन्द्र
मेयर – मुकेश साह
उपमेयर – नेजमा खातुन
संघीय समाजवादी फोरम नेपाल
मेयर – प्रमोदप्रसाद गुप्ता
उपमेयर – गायत्रीदेवी पटेल
राष्ट्रिय जनता पार्टी
मेयर – जयप्रकाशप्रसाद साह
उपमेयरमा पिंकी यादव
फोरम लोकतान्त्रिक
मेयर – महम्मद शानी ठकुराई
उपमेयर – ललिता कुमारी साह
जितपुर सिमरा उपमहानगरपालिकामें👇
नेपाली कांग्रेस
मेयर – कृष्णव्रत सिंह
उपमेयर – नारायणी रायमाझी
नेकपा एमाले
मेयर – कृष्ण पौडेल
उपमेयर – सरस्वती चौधरी
नेकपा माओवादी केन्द्र
मेयर – राजन पौडेल
उपमेयर – गायत्री देवी चौधरी
फोरम लोकतान्त्रिक
मेयर – राजकुमार चौधरी
उपमेयर – विमला बस्नेत
राजपा
मेयर – अखिल सिंह
उपमेयर – चन्द्रकला चौधरी
जनकपुर उपमहानगरपालिकामें 👇
नेपाली कांग्रेस
मेयर – मनोज साह
उपमेयर – निलम कर्ण
नेकपा एमाले
मेयर – लक्ष्मीनारायण भगत
उपमेयर – पुनम मिश्र
नेकपा माओवादी केन्द्र
मेयर – चन्द्रशेखर साह
उपमेयर – अम्बिका यादव
संघीय समाजवादी फोरम नेपाल
मेयर – विष्णुदेव साह
उपमेयर – रीता यादव
राजपा नेपाल
मेयर – लालकिशोर साह
उपमेयर – रीता झा
फोरम लोकतान्त्रिक
मेयर – हंशराज साह
नयाँ शक्ति नेपाल
मेयर – उमेश साह
उपमेयर – गीतादेवी साह
#अपन_मिथिला


text:
मुख्यमंत्री नीतीश कुमार केर अध्यक्षता मे कैल्ह संपन्न राज्य मंत्रिपरिषद केर बैठक के बाद सामान्य प्रशासन विभाग के प्रधान सचिव जी एस गंगवार कहला कि बिहार उच्च न्यायिक सेवा : संशोधन: नियमावली 2016 एवं बिहार असैनिक सेवा : न्याय शाखा: भर्ती : संशोधन नियमावली 2016 केँ स्वीकृति प्रदान कायल गेल।
आगा ओ कहला कि एहि नियमावली मे निहित आरक्षण के प्रावधान केर तहत बिहार उच्च न्यायिक सेवा जिला न्यायधीश : प्रवेश बिंदू : आर बिहार असैनिक सेवा : न्याय शाखा : के पद पर सीधा नियुक्ति मे अत्यंत पिछडा वर्गक लेल 21 प्रतिशत, पिछडा वर्गक लेल 12 प्रतिशत, अनुसूचित जातिक लेल 16 प्रतिशत, अनुसूचित जनजाति क लेल 1 प्रतिशत केर प्रावधान अछि। सभ श्रेणिमे महिला सभक लेल 35 प्रतिशत आर दिव्यांग उम्मीदवार सभक लेल एक प्रतिशत क्षैतिज आरक्षण केर प्रावधान होयत।
सामान्य प्रशासन विभाग के प्रधान सचिव जी एस गंगवार कहला कि बिहार उच्च न्यायिक सेवा मे वर्तमान मे कुनू आरक्षण नहि अछि जखनकि बिहार असैनिक सेवा : न्याय शाखा : मे 27 प्रतिशत आरक्षण केर प्रावधान अछि।


text:
पटना। नालंदा स तरकारी क पहिल खेप मुंबई लेल विदा भ गेल। एकर संगहि मुंबई आ बिहार क बीच एकटा नव संबंध सेहो स्थापित भ गेल। आब मुंबई क लोक सेहो बिहार क तरकारी क स्वाद ल सकताह। बिहार मे उपजल तरकारी देश क आर्थिक राजधानी मे सेहो बिकायत। नालंदा जिला क आर्गेनिक वेजिटेबल फेडरेशन आओर मुंबई क जैविक सब्जी क विपणन करि रहल कम्पनी आर्गेनिक गार्डन क बीच करार क बाद आइ (15 जुलाई) कए पहिल खेप नालंदा स मुंबई लेल विदा कैल गेल।
नालंदा आर्गेनिक फेडरेशन क अध्यक्ष राकेश कुमार कहला जे समझौता क मुताबिक प्रथम चरण मे नालंदा क जैविक लहसुन आ जैविक आलू मुम्बई पठाउल जा रहल अछि। तरकारी कोनो प्रकार स खराब नहि हुए ताहि लेल एकरा पठेबा लेल वातानुकूलित वाहन क प्रयोग कैल जा रहल अछि। ओ कहला जे पिछला अप्रैल मास मे आलू क नमूना मुंबई पठाउल गेल छल आ हुनका सब कए आलू नीक लागल। एकर बाद कम्पनी क एकटा दल नालंदा आयल आ अनुबंध केलक। ओ कहला जे आर्गेनिक गार्डन कम्पनी 500 टन जैविक आलू नालंदा स कीन रहल अछि।
कुमार क कहब अछि जे नालंदा क जैविक तरकारी क मांग देश क करीब-करीब सब क्षेत्र मे अछि। एहि स तरकारी उत्पादक कए सेहो मुनाफा भ रहल अछि। ओ कहला जे सबस पैघ गप इ जे कृषक कए अपन उत्पाद बेचबा लेल बाजार तकबाक आवश्यकता नहि अछि, जखन कि हुनकर उत्पाद घर बैसल नीक दाम पर बिका रहल अछि।
उल्लेखनीय अछि जे मुख्यमंत्री नीतीश कुमार क गृह जिला नालंदा क देशपुरवा क किसान जैविक तरीका स कैल गेल खेती क माध्यम स एहि वर्ष प्रति हेक्टेयर 729 क्विंटल आलू क उत्पादन केलक अछि। वैज्ञानिक क कहब अछि जे उपलब्ध आंकडा क मुताबिक एतबा उत्पादन कतहु संभव नहि भ सकल अछि। फसल जांच सांख्यिकी विभाग द्वारा निर्धारित मापदंड क अनुसार 10.05 मीटर क्षेत्रफल स निकालल गेल आलू क वजन 364.5 किलोग्राम पाउल गेल छल। गौरतलब अछि जे किसान आलू क खेत मे गोबर क खाद, वर्मी कम्पोस्ट, वॉम स्टार सहित कईटा चीज क प्रयोग कैल गेल आओर नीक उत्पादन हासिल भेल।
नालंदा मे राज्य जैविक सब्जी प्रोत्साहन कार्यक्रम क तहत 2500 हेक्टेयर मे किसान कए जैविक उत्पाद क्रय करबाक लाभ देल जा रहल अछि। बिहार विधानसभा मे मुख्यमंत्री सेहो नालंदा क किसान कए आलू उत्पादन मे रिकार्ड बनेबा लेल बधाई देने छलाह। एखन धरि इ रिकार्ड हॉलैंड लग छल जतए प्रति हेक्टेयर 535 क्विंटल आलू क उत्पादन भेल छल।
maithili news, mithila news, bihar news, latest bihar news, latest mithila news, latest maithili news, maithili newspaper


text:
हुनकर शहीद होयबाक खबैर पूरा इलाका मे जंगल केर आगि जोका पसैर गेल। लोग संजीव के अंतिम दर्शन केर इंतजार क' रहल छल। कैल्ह सोमवार दिन संजीव के शव अएबाक जानकारी गाम वासी के पहिने से भेट चुकल छल। लोग राजनपुर से ल'के तिलाठी चौक तक ठाढ़ छला। शव जहिना पहुंचल लोगक भीड़ से बस एतबे आबाज़ आबैत छल बीर सपूत के सलाम, बेटा हुवे तें संजीव एहेन..।
ताबूत मे राखल शव क' अंतिम दर्शन लेल जहिना निकालल गेल परिजन सभक चीत्कार से पूरा माहौल गमगीन भ' गेल। पत्नी आशा देवी, पिता विलास यादव, भाई सुनील, बहन राजवती, सपना, देवता, किरण, ससुर रामसागर यादव, सास, नानी, मामा आदि के क्रंदन से सभक आँखि छलछला गेल। पत्नी व बहन बेर - बेर बेहोश भ' जायत छली। अंतिम संस्कार के लिए शव उठबैते पूरा गाम पाछा चल पड़ल। संजीव अमर रहे, भारत माता की जय से इलाका गूंजे लागल। तिलाठी चौक पर संजीव केर अंतिम संस्कार कायल गेलन्हि। जता हुनकर पत्नी आशा देवी हुनका मुखाग्नि देलन्हि।
राजकीय सम्मान के साथ शहीद संजीव क' विदाई देल गेलन्हि। शव के साथ पहुंचल जवान व सेना के अधिकारि सब शव पर पुष्प अर्पित करि सलामी देलन्हि। मातमी धुन बजाके पूरारीति-रिवाज के साथ शस्त्र से गोली चलाके सलामी सलामी देल गेल। जाहिक बाद शस्त्र क' झुका देल गेल। ओतहि डीएम विनोद सिंह गुंजियाल, एसपी अश्विनी कुमार, एसडीओ सुमन प्रसाद साह, एसडीपीओ अजय नारायण यादव, कनरिया ओपीध्यक्ष निरंजन सिंह आदि हुनका पुष्प अर्पित करि हुनका नमन केलन्हि।


text:
आब बिना ड्राफ्ट के लिअ शिक्षक पात्रता परीक्षा फॉर्म
शिक्षक पात्रता परीक्षा के फार्म आब बिना ड्राफ्ट के पाई दsक मिलत. बीच मे ड्राफ्ट के लsक भेल हंगामा के कारण सरकार के तरफ सं ऐना कएल गेल अछि.
असल मे राज्य मे आई-काल्हि जेम्हर देखु ओम्हर...चारु कात शिक्षक पात्रता परीक्षा के चर्चा चलि रहल अछि. राज्य के इंटर पास...बीए पास लोक सभ फार्म भरय मे लागल छथिन्ह.
मुदा शुरुआती तीन दिन बैंक ड्राफ्ट बनाबय मे भ रहल देरी के कारण कई ठाम हो-हल्ला भ गेल. गया... समस्तीपुर... छपरा आओर कई ठाम बैंक मे तोड़फोड़ सेहो भेल. बैंक मे ड्राफ्ट बनाबय मे होए वालादेरी सं लोक खिसिआ गेलखिन्ह.
लोक सभ के गुस्सा के देखैत सरकार तरफ सं कहल गेल अछि जे शिक्षक पात्रता परीक्षा फार्म लेबय लेल लोक के आब ड्राफ्ट देबय के जरूरत नहि अछि. अहां नकद फार्म खरीद सकय छी.
आब अहां एक सय रुपया नकद दsक काउंटर सं फार्म खरीद सकय छी. एससी-एसटी के लेल फार्म के दाम मात्र 50 टका अछि. लोक के गुस्सा के देखैत काउंटर के संख्या सेहो बढ़ाबय के आदेश देल गेल अछि.
एकटा नीक गप आओर अछि जे टीचर ट्रेंनिंग कएल उम्मीदवार के उम्रसीमा मे छूट के 5 साल सं बढ़ा कs 10 साल करि देल गेल अछि. एकरे संग महिला आओर ओबीसी के लेल उम्रसीमा 50 साल आओर एसएस-एसटी के लेल 52 साल करि देल गेल अछि.
पात्रता परीक्षा के फॉर्म 25 तारीख सं 6 जून तक मिलत. एकरा 10 जून तक भरि कs जमा करय के अछि. फॉर्म भरला के बाद 17 जुलाई के परीक्षा होएत.
हमर ईमेल:-info@hellomithilaa.com
Subscribe to: Post Comments (Atom)


text:
मुख्यमंत्री केलथि श्रीविधि महाभियान, 2013 क उद्घाटन
पटना : मुख्यमंत्री नीतीश कुमार बुधदिन श्रीकृष्ण मेमोरियल हॉल मे श्रीविधि महाभियान, 2013 क उद्घाटन केलथि। एहि अवसर पर मुख्यमंत्री बिहारक किसान लेल मैथिली और भोजपुरी मे लिखल गेल श्रीगीत आ श्रीफिल्म क लोकार्पण केलथि। संगहि मुख्यमंत्री श्रीविधि लोगो कए सेहो लोकार्पित केलथि। एहि अवसर पर स्थानीय कलाकार द्वारा गीत क गायन सेहो कैल गेल। अपन संबोधन मे मुख्यमंत्री कहला जे किसान क उत्साह क परिणाम दिखा रहल अछि। किसान नव नव रिकार्ड बना रहल छथि। बिहार क रिकार्ड पर चीन कए अचंभा भ रहल अछि। ओकर चाउर उत्पादनक रिकार्ड बिहारक किसान ध्वस्त क देलथि अछि। मुख्यमंत्री कहला जे बिहार मे केवल रिकार्ड नहि बनि रहल अछि बल्कि उत्पादकता सेहो बढि रहल अछि। बिहार क किसान क चर्चा देश स बाहर भ रहल अछि। बाढ़ आ सुखाड़ सन विपत्ति क बावजूद किसान उत्पादन आ उत्पादकता मे बेहतर काज क रहल छथि। बिहार धीरे-धीरे आगू बढ़ि रहल अछि। ओ दिन दूर नहि जखन हम फेर स अपन गौरवशाली स्थान प्राप्त क लेब। ओ कहला जे कृषि लेल पर्याप्त बिजली उपलब्ध कराउल जायत। कृषि लेल अलग स बिजली क फीडर होएत। राज्य मे चाउर क पॉलिस क मिल कम अछि, मुदा आब एहि पर ध्यान देल जा रहल अछि एहि साल क बाद पॉलिस लेल बिहार चाउर यूपी या बंगाल नहि जाएत। मीलिंग आ भंडारण क मामला मे राज्य आत्मनिर्भर भ रहल अछि। नीतीश कहला जे बिजली घर लगायब रोड बनबा सन असान काज नहि अछि। कोल लिंकेज नहि रहबाक कारण बिजली ईकाई क स्थापना मे परेशनी आबि रहल अछि।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bihar news, darbhanga, latest bihar news, latest maithili news, latest mithila news, maithili news, maithili newspaper, mithila news, patna, saharsa
मैथिली आ भोजपुरी में जारी भेल श्रीगीत
मुख्यमंत्री केलथि श्रीविधि महाभियान, 2013 क उद्घाटन


text:
17टा राजद सदस्य चलल छल सरकार खसेबा लेल
पटना । लोकतंत्र मे सरकार कए निरंकुश बा तानाशाह हेबाक डर तखन बढि जाइत अछि जखन विपक्ष मूर्ख आ लापरवाह भ जाइत अछि। 4 अप्रैल कए विधानसभा मे जे किछु भेल ओ देखि बस एतबे कहल जा सकैत अछि जे लालू त नहि सुधरता मुदा अहां स इ उम्मीद नहि छल सिद्दीकी जी। नेता प्रतिपक्ष बनलाक बाद सिद्दीकी स उम्मीद बनल छल जे ओ एकटा संभ्रांत आ शिक्षित विपक्ष क भूमिका मे रहताह, मुदा अगर लोक-लाज, मर्यादा, मान्य परंपरा कए एहिना कात लगा देल जाएत त संसदीय लोकतंत्र मे किछु संभव अछि। अब्दुलबारी सिद्दीकी सन गंभीर आ शिक्षित नेता प्रतिपक्ष कए रहैत अविश्वास प्रस्ताव सन गंभीर मसला कए एना मजाक बना देल जाएत, सहसा विश्वास नहि भ रहल अछि।
एसी-डीसी बिल पर हंगामा त बुझबा मे आयल आ ओहि मसला पर सदन स बाहर जाएब सेहो गलत नहि कहल जा सकैत अछि। मुदा शून्यकाल क दौरान जे भेल ओ नेता प्रतिपक्ष क मंजूरी क बिना त नहि भ सकैत अछि। विपक्षक मांग पर पत्रकार दीर्घा मे बैसल पत्रकार हैरान छलाह आ आसन (विधानसभा अध्यक्ष) आश्चर्यचकित। अध्यक्ष उदय नारायण चौधरी सदन मे बैसल मुख्यमंत्री नीतीश कुमार स पूछलथि -‘विपक्ष एसी-डीसी बिल मसला पर अविश्वास प्रस्ताव अनबाक अनुमति चाहैत अछि।’ मुख्यमंत्री विपक्ष क एहि मूर्खता पर बिना कोनो समय बर्बाद केने कहलो-‘विपक्ष, अविश्वास प्रस्ताव अनबा लेल तैयार अछि त हमरा सब कए कोनो आपत्ति नहि, इ विपक्ष क अधिकार अछि। प्रोसीड कैल जाए।’
विपक्ष क किछु सदस्य सेहो एहि मसला पर हैरान छलाह जे सदन मे इ की भ रहल अछि। गैर राजद सदस्य सोचैत रहलाह जे आखिर इ प्रस्ताव किया आनल जा रहल अछि, ताहि पर स आखिर सरकार एतबा जल्दी राजद क प्रस्ताव पर कोना सहमत भ गेल? एहि ऊहापोह मे अध्यक्ष कहला-‘चलू , लाउ प्रस्ताव।’ किछु काल लेल राजद क सदस्य इ तक तय नहि क पाबि रहल छलाह जे आखिर अविश्वास प्रस्ताव मूव के करते? नेता प्रतिपक्ष अब्दुल बारी सिद्दिकी सदन मे मौजूद नहि छलाह। देरी भेला पर संसदीय कार्य मंत्री विजेंद्र प्रसाद यादव ढार भेलाह आ कहला कहा- ‘मूव किया नहि भ रहल अछि प्रस्ताव? प्रस्ताव आनब तखन त वोटिंग क समय फिक्स होएत।’
आखिरकार राजद क दुर्गा प्रसाद सिंह अविश्वास प्रस्ताव क सूचना कए औपचारिक रूप स पढ़लथि। कहला- कायर्संचालन नियमावली क नियम 109 क अंतर्गत हम अविश्वास प्रस्ताव क सूचना दैत छी।’
दुर्गा बाबू क सूचना जहिना खत्म भेल विधानसभा अध्यक्ष कहला-‘जे अविश्वास प्रस्ताव क पक्ष मे छी ओ ढार भ जाउ।’ किछु सदस्य अकबका गेलाह, पूछलाह -‘ढार भ जाउ?’ आसन ‘हां’ मे माथ हिला देलक। राजद विधायक अपन सीट पर ढार भ गेलाह। कांग्रेस आ निर्दर्लीय विधायक अपन सीट पर बैसल रहलाह। एकर बाद अध्यक्ष अधिकारी कए ढार विधायक कए गिनती करबा लेल कहला। तुरंत एलान भेल-‘संख्या केवल 17 अछि। एतबा कम संख्या मे त अविश्वास प्रस्ताव पर वोटिंग नहि भ सकैत अछि। एहि लेल कम स कम 23 क संख्या चाही।’ एकर बाद सत्ता पक्ष जेतबा राजद क विधायक कए बेइज्जत केलक ओ बेइज्जती ओहि जनता लेल सेहो छल जे हिनका सब कए चुनाव मे जीता कए विधानसभा पहुंचा दैत अछि। राजद क राघवेंद्र प्रताप सिंह क इ कहब एकदम कुंठाग्रस्त लोकक बयान अछि जे ‘संविधान क ज्ञान हुनको छैन आ अगर राजद सदस्य कए किछु ज्ञान नहि अछि त हुनका सब कए सदन स आउट करा देल जाए।’ मुख्यमंत्री आ उपमुख्यमंत्री त इशारे स ‘ना’ मे हाथ हिला देलथि, लेकिन राघवेंद्र बाबू क सवाल क उत्तर त असल मे नेता प्रतिपक्ष कए देबाक अछि जे हुनकर अनुमतिक बिना एतबा पैघ प्रस्ताव सदन मे पेश कोना भेल। निश्चित रूप स सिद्दीकी एकरा लेल जिम्मेदार छथि।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna, दरभंगा, मिथिला, मिथिला समाचार, मैथिली समाचार, बिहार, मिथिला समाद, इ-समाद, इपेपर


text:
नई दिल्ली। 30 जनवरी। दुष्कर्म के दुई मामला मे आरोपी आसाराम बापू के जमानत याचिका क' सुप्रीम कोर्ट खारिज क' देलन्हि। नाबालिग से दुष्कर्म केर आरोप मे जेल मे बंद आसाराम केर याचिकाक सुनवाई करैत कोर्ट कहलनि कि मेडिकल रिपोर्ट से साफ अछि कि आसाराम केर मेडिकल हालत ठीक अछि आर एहि आधार पर हुनका जमानत नहि भेट सकैछ।
फुइस फटक के मेडिकल रिपोर्ट जमा करबाक कारण सुप्रीम कोर्ट आसाराम बापू पर 1 लाख टाका केर जुर्माना आ FIR करबाक आदेश सेहो देलन्हि अछि। कोर्ट एहि मामला मे आसाराम केर माफी क' सेहो खारिज क' देलन्हि। कोर्ट कहलनि कि आसाराम खुदे बिना कुनु कारण बतेने MRI करेबा से इनकार क' देने छल। सरकार सेहो आसाराम केर जमानतक विरोध केलन्हि अछि। अपने के बता दी कि एहीसे पहिने राजस्थान सरकार सुप्रीम कोर्ट क' बतेना छल कि आसाराम के वकील सभ जमानत मामला मे जेल सुपरिंटेंडेट क' फर्जी पत्र देना अछि। जाहिक अनुसार आसाराम केर हालत खराब होयबाक बात बताओल गेल छल। सुप्रीम कोर्ट आसाराम पर एम्स के बोर्ड से 10 दिन मे जांच रिपोर्ट मांगने छल आर जाहिके अस्पताल दाखिल क' देना छल। आसाराम क' जोधपुर पुलिस 31 अगस्त 2013 मे गिरफ्तार केना छल आर तखने से ओ जेल म' छैथ।


text:
भारत सरकर के सचिव उत्तम प्रकाश बिहार के पथ निर्माण विभाग क' भेजल स्वीकृति पत्र मे कहलनि अछि कि ओवरब्रिज निर्माणक लेल तकनीकी व प्रशासनिक स्वीकृति पर राष्ट्रपति सेहो अप्पन सहमति द' देलन्हि अछि।
एनएच 107 पर सहरसा के बंगाली बाजार में ओवरब्रिज निर्माण लेल सड़क परिवहन मंत्रालय टेंडर निकालबाक निर्देश देलन्हि अछि। ओवरब्रिज निर्माण के सिविल वर्क मे 34 लाख केर राशि देल गेल अछि। जखनकि तकनीकी काज लेल 78.6627 करोड़ केर राशि देल गेल अछि। छह माह के भीतर काज शुरू करबाक एहो निर्देश देल गेल अछि।
अपने के बता दी कि ओवरब्रिज निर्माण लेल पहिनो तीन बेर शिलान्यास भ' चुकल अछि। पूर्व रेल मंत्री लालू प्रसाद यादव, दिग्विजय सिंह, अधीर रंजन चौधरी द्वारा ओवरब्रिज निर्माण लेल शिलान्यास कायल गेल छल। मुदा निर्माण काज शुरू नहि भेल। एहि बीच सांसद पप्पू यादव ई घोषणा केलन्हि कि अगर ओवरब्रिज केर निर्माण हुनका कार्यकाल मे शुरू नहि भेल तेँ ओ मधेपुरा लोकसभा क्षेत्र से अप्पन नामांकन केर पर्चा दाखिल नहि करता। एम्हर ओवरब्रिज केर निर्माणक जिम्मा एनएचएआइ लेलन्हि आर मंत्रालय ऐहिक स्वीकृति नया साल शुरू होयते द' देलन्हि।
सांसद पप्पू यादव कहला कि हम जे बाजैत छी ओकरा पूरा करबाक कोशिश करैत छी। ओवरब्रिज निर्माण क' स्वीकृति दिएब हम्मर पहिल प्राथमिकता छल आर ओ पूरा भ' गेल अछि। जल्दे निर्माण काज सेहो शुरू भ' जायत।


text:
पटना। 23 दिसम्बर। राष्ट्रीय जनता दल (RJD) सुप्रीमो लालू प्रसाद यादव कांग्रेस उपाध्यक्ष राहुल गांधी केँ ओहि बयानक समर्थन केलन्हि जाहिमें राहुल गाँधी साल 2013-14 के बीच पीएम मोदी क' उद्यमी द्वारा करोड़ों टाका केर रिश्वत देबाक आरोप लगाओल गेल छल। लालू यादव सेहो कहलनि कि पीएम केर खिलाफ सुप्रीम कोर्ट केर निगरानी म' जांच होबाक चाहि।
लालू यादव कहलनि कि प्रधानमंत्री मोदी आब पूरा तरहे फसल छैथ, आब हुनका राष्ट्र क' सफाई देबा परतैन्ह।
अपने के बता दी कि राहुल गांधी आरोप लगेना छैथ कि आदित्य बिड़ला आर सहारा समूह 40 करोड़ टाका नरेंद्र मोदी क' देना छल। लालू यादव कहलनि यदि कुनुबीजेपी प्रवक्ता आब पीएम केर बचाव म' बयान देता तेँ ई गलत होयत।
लालू यादव कहलनि कांग्रेस उपाध्यक्ष राहुल गांधी पीएम मोदी के ऊपर ई आरोप बिना सबूतक नहि लगेना हेता। ओ बिना सबूत एहेन नहि क सकैत छैथ। एहिसँ सावित होयत अछि कि प्रधानमंत्री भ्रष्टाचार म' शामिल छैथ। हम एहि मामला म' सुप्रीम कोर्ट केर निगरानी म' जांच केर मांग करैत छी।
राहुल गांधी कहने छला कि इनकम टैक्स केर रेकॉर्ड के मुताबिक अक्टूबर 2013 से फरवरी 2014 के बीच म' सहारा ऑफिशल्स पीएम मोदी क' 40 करोड़ टाका देना छल। ई रकम 9 बेर म' देल गेल छल। राहुल गांधी इयो आरोप लगेना छल कि बिड़ला ग्रुप सेहो पीएम क' 12 करोड़ टाका देना छल।
राहुल गांधी कहने छला कि इनकम टैक्स केर रेकॉर्ड के मुताबिक अक्टूबर 2013 से फरवरी 2014 के बीच म' सहारा ऑफिशल्स पीएम मोदी क' 40 करोड़ टाका देना छल। ई रकम 9 बेर म' देल गेल छल। राहुल गांधी इयो आरोप लगेना छल कि बिड़ला ग्रुप सेहो पीएम क' 12 करोड़ टाका देना छल।


text:
सोशल मीडिया आ मैथिली
आइ जखन लोकक बीच सं संवादधर्मिता कम भेल जा रहल छैक..दू पीढ़िक मध्य संवाद लगभग बन्न जकां भऽ गेल छैक ; एहन समय मे सोशल मीडिया लोक मे संवाद स्थापित करबाक कला नव ढंग सँ परिभाषित कऽ रहल अछि. जीओसाइट्स नामक नेटवर्किंग चैनल ओ पहिल सोशल साइट छल जे सभ सँ पहिने चर्चा मे आएल छल. आइ फेसबुक, ट्विटर, ब्लाॅग, गूगल प्लस, स्काइप, व्हाॅटसएप, हाइक, लिंक्डइन, मायस्पेश, वी चैट सन-सन मारिते रास सोशल नेटवर्किंग साइट अछि जे सम्पूर्ण विश्व कें एक सूत्र मे बान्हि रहल अछि. एहि मे सभ सँ बेसी चर्चित सोशल चैनलक बात करी तँ निस्संदेह फेसबुक सभ सँ बेसी चर्चित ओ लोकप्रिय सोशल मीडिया अछि. आजुक समय मे हर दोसर आदमी इंटरनेट उपभोक्ता अछि जाहि मे हर आयु वर्ग लोक सम्मिलित छथि आ सोशल मीडिया दुनियाभरि मे अंतर्जाल पर होमऽ बला नंबर वन गतिविधि अछि. वा ई कहल जाय की आजुक समय सोशल मीडियाक अछि तँ एहि मे सेहो किनको कोनो अतिश्योक्ति नहि होयबाक चाही !
जकर उत्तर बहुते सहज ओ सरल अछि. जेना कि ऊपर अहाँ पढ़लहुं जे एखन सोशल मीडिया लोक कें अपन मोनक अभिव्यक्ति साझा करबाक सभ सँ नीक, कारगर आ सरल माध्यम छैक. एसगर भारत मे 22.3 मिलियन लोक ट्विटर आ 113 मिलियन लोक फेसबुक पर सक्रिय छथि. आ जखन देश भरि मे एतेक भारी संख्या मे लोक सोशल नेटवर्किंग साइट सभ पर एक्टिव छैक तँ निश्चित रूप सँ ओहि एक्टिव लोक मे मिथिलाक लोकक संख्या सेहो हेतैक ! आ से वर्तमान मे फेसबुक पर मिथिला-मैथिली सँ संबंधित बनाएल गेल सयो सँ बेसी ग्रुप एवं पेज, सोशल चैनल ब्लाॅगर पर एक्टिव मारिते रास ब्लाॅग तथा अनेंको ऑनलाइन मैथिली न्यूज पोर्टल एहि बात कें प्रमाणित करैत अछि.
जकर उत्तर देमऽ सँ पहिने हम अपनेक ध्यान वर्तमान मे बहराय बला मैथिलीक पत्र-पत्रिका दिस लऽ जाय चाहब. जकरा देखलाक बाद सभ सँ पहिने ध्यान एहि बात पर जाएत जे पछिला किछु बर्ख सँ मैथिली मे कोनो नव लेखक नहि आबि रहल छैक. जाहि पर चिंता जतबैत मैथिलीक वरिष्ठ लेखक-आलोचक-भाषाविद् गोविन्द झा जी कहैत छथि जे जौं नवतुरिया एहिना मैथिली सँ कटैत रहताह तँ मैथिली एक दिन विलुप्त भऽ जेतीह.
मुदा सोशल मीडियाक आगमनक बाद आइ स्थिति एकर ठीक उलट छैक. आइ एक दोसरा कें देखा-देखी अगबे नवतुरिया सोशल नेटवर्किंग साइट सभ पर मातृभाषा मैथिली मे लिखि रहल छथि आ से खूब लिखि रहल छथि..नीक लिखि रहल छथि. जकर पूरा श्रेय सोशल मीडिया कें भेटैत छैक. एतबा धरि जे आइ हमहुं जे किछु मैथिली मे लिखि रहल छी एकरा पाछां सेहो सोशले मीडियाक हाथ अछि. एखन फेसबुक पर मिथिला-मैथिली सँ संबंधित सयो टा सँ बेसी समूह एक संग सक्रिय अछि. जाहि मे किछु समूह सब मे सदस्य संख्या बीस बीस हजार धरि छैक. एहि समूह सभ मे मैथिली कविता, कथा, गजल, आलेख आ आदि-आदि विधाक रचनाक संग-संग मिथिला-मैथिली सँ संबंधित मारिते रास समस्या आदि पर नियमित चर्च-बर्च होइत भेटत.
ब्लाॅग लेखनक बात करी तँ लमशम सय टा सँ बेसी ब्लाॅग सेहो एखन मैथिली मे एक संग एक्टिव अछि. उदाहरणार्थ मैथिली अनुशीलन, सिंगरहार, मिथिला आ मैथिली, कतेक रास बात, हेल्लो मिथिला, अनचिन्हार आखर, मैथिली पुत्र आदि-आदि वर्तमान समयक किछु चर्चित मैथिली ब्लाॅग अछि.
ऑनलाइन पत्रिकाक बात करी तँ विदेह ई पत्रिकाक रूप मे एकटा मैथिली पाक्षिक ई पत्रिका सेहो एखन नियमित रूप सँ चलि रहल अछि ओतहि ई-मिथिला नामक एकटा पूर्ण साहित्यिक पोर्टल सेहो एखन मैथिली मे चलाओल जा रहल छैक.
एहिना प्रिन्ट मीडिया सँ लगभग विलुप्त भऽ गेल मैथिली पत्रकारिता कें सेहो एखन सोशले मीडिया जिऔने अछि. वर्तमान समय मे इसमाद, मिथिला मिरर, मैथिली जिन्दाबाद, मिथिमीडिया, नवमिथिला, मिथिला प्राइम सन-सन ऑनलाइन मैथिली न्यूज चैनल नियमित रूप सँ चलाओल जा रहल छैक. एहि न्यूज पोर्टल सभ द्वारा कयल जा रहल निरंतर प्रयास ई विश्वाश दियाबैत अछि जे सोशल मीडिया कें रहैत कहियो मैथिली पत्रकारिता विलुप्त नहि हेतैक.
ओतहि एम्हर किछु मास सँ SappyMart नाम सँ सोशल मीडिया पर एकटा ऑनलाइन मैथिली बुक स्टोर बना कऽ मैथिली पोथीक मार्केटिंग आ बेचबाक प्रयास सेहो कयल जा रहल अछि. जकरा माध्यम सँ मात्र एक क्लिक सँ सम्पूर्ण भारत मे कोनो ठाम घर बैसल लोक मैथिली पोथी कखनहुं कीनि सकैत छथि आ लोक कीनियो रहल छैक जे कि ई विश्वाश दियाबैत अछि जे मैथिली कहियो विलुप्त नहि हेतीह !
साल 2015 मे सोशल मीडिया मैथिली मे एकटा आर अध्याय जोड़लक जकरा अंतर्गत एहि नेटवर्किंग साइट्सक माध्यम सँ प्रचार-प्रसार कऽ अकासतर बैसकी, साहित्यिक चौपाड़ि, सांझक चौपारि पर सन-सन अनौपचारिक मैथिली गोष्ठी कें सेहो अंजाम देल जा रहल अछि.
(मूलतः विद्यापति मैथिल युवा मंचक स्मारिका-२०१६ मे प्रकाशित)


text:
पटना। मिथिलाक जनप्रतिनिधिक चुप्पी क बीच मुख्यमंत्री नीतीश कुमार केंद्र स यथाशीघ्र दरभंगा आ पूर्णिया स हवाई सेवा शुरू करबाक मांग केलथि अछि। मुख्यमंत्री एहि संबंध मे नागरिक उड्डयन मंत्री अजीत सिंह स गप केलथि अछि। मुख्यमंत्री अजीत सिंह स अनुरोध केलथि अछि जे ‘गया मे इंटरनेशनल फ्लाइट क नियमित संचालन कैल जाए, जखन कि पूर्णिया आ दरभंगा स घरेलू उड़ान आरंभ कैल जाए। पटना एयरपोर्ट पर पैघ विमान क आवाजाही पर पाबंदी स जुड़ल भ्रम कए खत्म करैत मुख्यमंत्री सवाल केलथि जे जखन बताउल गेल तमाम बाधा दूर क लेल गेल अछि तखन फेर डेटलाइन क की मतलब अछि?’ ध्यान रहए जे 16 अगस्त स पटना एयरपोर्ट पर पैघ विमान पर पाबंदी लगेबाक केंद्र साजिश रचि रहल अछि। एहि पर इ’समाद अपन मुहिम कए तेज करैत पटना क बदला मे दरभंगा आ पूर्णिया मे पैघ विमान उतारबाक प्रस्ताव रखने छल। हालांकि मुख्यमंत्री साफ केलथि जे एहि प्रकारक रोक संबंधी कोनो जानकारी राज्य सरकार लग नहि अछि आ दरभंगा आ पूर्णिया मे पटनाक एयरपोर्ट चालू रहबाक बावजूद पैघ विमान उतरत।
मुख्यमंत्री टेलीफोन पर भेल अजीत सिंह स गपक संबंध मे जानकारी दैत कहला जे ओ श्री सिंह स आग्रह केलथि अछि जे हुनका पटना एयरपोर्ट क रनवे लंबा करबा लेल रेल मंत्रालय स सेहो संपर्क करबाक चाही। मुख्यमंत्री कहला जे एहि क्रम मे राज्य सरकार हर सहायता लेल तैयार अछि। सबकए समन्वय स एहि संबंध मे काम होएत। नीतीश कहला जे राज्य सरकार एहि गप पर गंभीर अछि जे पटना एयरपोर्ट स विमान क सुरक्षित परिचालन हुए, लेकिन एहि लेल मरा गाछ क छंटाई पर कोनो एतराज नहि अछि, बस गाछ कटबाक हम मंजूरी नहि देब। किया त एयरपोर्ट आथीरिटी आफ इंडिया (एएआई) अपन पत्र मे साफ कहने अछि जे छंटाई क बाद एहि ठाम सुरक्षित परिचालन भ सकैत अछि। राज्य सरकार ओकर दिशा-निर्देश पर गाछ क छंटाई करा देलक अछि। एकर बावजूद अगर एयरपोर्ट आथीरिटी आफ इंडिया (एएआई) परिचालन रोकैत अछि त हम नागरिक उड्डयन मंत्री स अनुरोध केलहुं अछि जे ओ अपन स्तर स एएआई कए निर्णय कए स्थगित करा दथि। किया त जखन सबटा निर्देश कए मानि लेल गेल अछि तखन रोक क कोनो कारण नहि बनैत अछि।
maithili news, mithila news, bihar news, latest bihar news, latest mithila news, latest maithili news, maithili newspaper


text:
राजकमल चौधरीक कथा 'खरीद-बिकरी'
बड़ी कालसँ देखि रहल छी -चाहक हरियर-हरियर पत्ती बिछैत, खसिआ जातिक छौड़ी, अत्यंत उघरल, मांसल चित्र...
होटलक नौकर लग आबिक' बाजल -'मालिक, चारि आना दू कप चाहक भेल, आ दस पैसा दू टा सिकरेटक.
कलाक संसारसँ सत्यक दिशामे...
हमर सोझाँमे रेडियो बाजि रहल अछि, गीत उठि रहल अछि- ले के पहला-पहला प्यार, जादू-नगरी से आया है कोई जादूगर...
गीत सुनिक' चाहवाली छौड़ी मोन पड़ैत अछि. चाहक पत्ती बीछिक' ओ चाह बगानक बड़ा बाबू लग जायत. बड़ा बाबूक गारि सुनिक' कुली सभक मेट लग जायत. मेटलगसँ जायत अपन घर. जत' ओकर बेमार बेटी कनैत-कनैत सूति रहल छैक...एक कप चाह आर लाबह' -हम बजैत छी.
लिप्टनक कैलेंडर, कैप्सटनक सिगरेटक पसरैत धुआँ, चाहक प्याला पर प्याला, होटलक नौकर आ हम. ई सब जिनगीक पहिया थीक, एकरा रोकब संभव नहि. किएक तँ एहि पहिया सभक धूरी थिक - रूपैआ, रूपैआ !
अट्ठाइस-उनतीस बर्खक एकटा स्त्री, पंजाबिन युवती, शरणार्थी युवती, हिन्दू-मुस्लिम दंगामे जकर सभ किछु, भूत, भविष्य, वर्तमान झरकि गेल छैक, हमरा लग आबि ठाढ़ भ' गेल. बाजलि, हँसैत बाजलि- 'बाबू, एक कप चाय पिला दो !
हम भवभूतिक नाटक पढ़ने छी. ईहो जनैत छी, "यत्र नार्यास्तु पूजयन्ते रमन्ते तत्र देवता: ".
मुदा,
ई लज्जाहीना, मर्यादाहीना, सतीत्वहीना स्त्री की पूजाक योग्य थिक ?
ई स्त्री त' भवभूतिक मालती, मदयन्तिका, कामान्दकी, बुद्धरक्षिता, लवंगिका, अवलोकिता आ सीताक नामो नहि सुनने हएत.
होटलमे बैसल सभ व्यक्ति उचकि-उचकि क' आँखि वक्रक क' कटाक्ष करैत, शरणार्थिनीक चित्थी-चित्थी भेल नूआक पार्श्वसँ स्पष्ट होइत अंग अंग केँ देख' लगलाह.
अकस्मात् चाहक पिआसलि स्त्री हमरा सोझाँमे लागल कुर्सी पर बैसि गेलि. हँसैत आँखि नचबैत बाजलि- 'चाय पिला दो बाबू, सुबह से नहीं पिया है'.
साँझक हल्लुक अन्हार चारूकात पसरि गेल. साँझक हल्लुक बसात, हल्लुक सिहकी, हल्लुक आलस्य हमरा शरीरमे पैसि गेल.
निर्लज्ज भ' क' कहलिअइ -'विश्वास बाबू ,दू कप चाह पठा दिअ'.
चाह आबि गेल.
भूखल गाय जकाँ ओ चाह सुड़क' लागलि. हमहूँ संग दैत ओकर अंग भंगिमा देखैत रहलहुँ.
आधा कप चाह समाप्त क' बाँहिसँ ठोर पोछैत ओ बाजलि- 'बाबू आप कहाँ रहता है ? क्या करता है ?'
ताहिसँ तोरा कोन काज ? प्रश्न केलियैक.
उत्तर भेटल- आप बहुत अच्छा आदमी है. ऐसे तो कोई बिना बाँह पकड़े एक पैसा भी नहीं देता है'. उत्तर द' क' कुर्सीसँ ससरल मैल रेशमी साड़ीक आँचर उठबैत कुर्सीक पीठमे ओंगठैत, देह मोड़ैत आ मधुर भावे हमरा दिस ताकि मुस्कायलि.
क्षण मात्रमे स्त्रीक असंख्य चित्र हमरा आँखिमे पसरि गेल- नाच करैत स्त्रीक चित्र, कथकलीक मुद्रामे दहिना पयर उठौने, गरदनि टेढ़ कयने, आँगुर छितरेने, बाँहि मोड़ने, पुष्ट पीन वक्ष हिलबैत स्त्रीक चित्र. गृहस्थ स्त्रीक चित्र, केबाड़क अ'ढ़सँ सड़क दिस तकैत , स्वामीक प्रतीक्षा करैत, सासु-ननदिसँ झगड़ा दन्न करैत, पतिक पएर धोइत, बालककेँ दूध पीयाबैत, देअरसँ हँसी ठठ्ठा करैत स्त्रीक चित्र. अशोक वाटिकामे राक्षसी सभक मध्य बैसलि, सीताक चित्र. हरिणक शावककेँ सिनेहसँ खेलबैत, शकुन्तलाक चित्र. अभिमन्युक शव लग विलाप करैत, उत्तराक चित्र.गौतम पुत्र राहुलकेँ कथा-पिहानी सुनबैत, यशोधराक चित्र.
मुदा, अपरचित युवकसँ ओकर बासाक पता पुछैवाली ई युवती के थिक ? की एकर इतिहास ? की एकर भविष्य ?
कथाकार ललितक गल्प 'मुक्ति' आ मुक्तिक शेफालीक चरित्र-कथा पढ़ि, मिथिलाक नारी क्रोधसँ भरि उठलि, मिथिलाक पुरूष घृणासँ भहरि उठलाह.
मुदा, दरभंगाक टावर लग ठाढ़ि एहि शरणार्थिनीकेँ किओ भद्र महिला, किओ सुपुरूष शरण किएक नहि दैत छथिन ?
यैह थिक हमर प्रश्न !यैह थिक हमर सत्य ! यैह थिक हमर दर्शन !
एहि पंजाबिन युवतीकेँ एकटा घर चाही, एकटा परिवार चाही, एकटा पति देवता चाही. एकरेटा नहि, देशक सभ युवतीकेँ एतबा चाही. से जाबत नै भेटतै ताबत असंख्य शेफाली, असंख्य फुलपरासवाली, असंख्य दयामन्ती एहिना चाह माँगैत आ देह बेचैत रहतीह !
पुछलियैक- अहाँ हमरासँ बिआह करब ?
'अहाँ.....?'
चाहक कप खाली करैत ओ हँसलि ! बताहि जकाँ हँसय लागलि. हँसिते बाजलि- बाबू,सब पहले ऐसे हीं कहता है. अपना घर में ले जाता है. चार दिन मौज करता है. फिर निकाल देता है. हम जानता है आप भी ले जाएगा तो ऐसा हीं करेगा.
विश्वाश बाबूक होटलसँ उतरिकेँ सड़क पर अयलहुँ. पाछू-पाछू ओहो उतरलि. हमरा संगे चलैत बाजलि- बाबू इसमे आपका कोई कसूर नहीं है. आप पैसा देता है. मुफ्त में पैसा क्यों देगा ? हमारा पास देने को है हीं क्या ? देह है, सो देता है ! ये बिजनेस है बाबू, इसमें बुरा बात क्या है'.
ई युवती शरीरक व्यवसाय करैत अछि. एहिसँ दोख की , पाप की, अधलाह की ? पुछलियै- 'अहाँ कतेक लै छियै' ?
एहिसँ सस्त आर की ?
फेर होटल दिस घूरि अयलहुँ. विश्वाश बाबूकेँ कहलियनि- 'ई जे खाथि, खुआ दिऔन. पैसा हमरा नामे लिखि लिअ'. हमरा दिस बिना तकनहि ओ होटलमे पैसि गेलि.
हम ओकरा दिस बिना तकनहि होटलसँ बहरा गेलहुँ.


text:
Thursday, September 27, 2012
प्रो. वीणा ठाकुर -परिणीता
आइ डोमेस्टिक एयर पोर्ट दिल्लीमे श्यामाक भेँट नीलसँ भेल छलनि। श्यामा थोड़ेक काल धरि हतप्रभ रहि गेल छलीह। नील-नील कहि मोनक कोनो कोनमे हहाकारक लहरि उठि गेल छल। एतेक वर्ष बीत गेल। नील अखनो ओहने छथि, कोनो परिवर्त्तन नै भेल छन्हि। आकर्षक नील, हँसमुख नील, पुर्ण पुरुष नील, उच्च पदस्थ नील, नील-नील। श्यामा कहियो नीलकेँ बिसरि नै सकल छलीह। सभटा प्रयासश्यामाक विफल भऽ गेल छल। नील सदिखन छाया सदृश श्यामाक संग लागले रहलथि। नील कतेक दूर भऽ गेल छथि, श्यामा आब चाहियो कऽ नीलकेँ स्पर्श नै कऽ सकैत छथि, ओहिना जेना छाया संग रहितौं स्पर्श नै कएल जा सकैत अछि, मनुष्यक संग छायाक अस्तित्व तँ सदिखन रहैत छैक, मुदा ओकर आकार तँ सदिखन नै रहैत छैक। श्यामाक जिनगी नील, श्यामाक सोच नील, श्यामाक सभ िकछु नील। श्यामाक तन्द्रा भंग भऽ गेल छल, नीलक चिर परिचित हँसि सुनि, नील आश्चर्यचकित होइत प्रसन्न भऽ कहने छलाह-
“श्यामा, माइ डियर फ्रेंड हमरा बिसवास होइत अछि, अहाँ फेर भेँट हएत। श्यामा अहाँ अखनो ओहिना सुन्दर छी, यु आर टु मच ब्युटिफूल यार, आइ कैन नॉट विलिभ।”
और पुन: ठहाका माइर हँसने छलाह। नील संगक युवतीसँ श्यामाक परिचए करबैत कहने छलाह-
“श्यामा, मीट माइ वाइफ नीलिमा, ओना हमर नीलू- नीलू माइ वेस्ट फ्रेंड श्यामा।”
नीलू बहुत शालीनतासँ श्यामाक अभिवादन करैत कहने छलीह-
“गुड मॉनिंग मैम।” और नील हँसेत बाजि गेल छलाह-
“देखू हम आइयो अहाँक पसन्दक ब्लू पैंट शर्ट पहिरने छी।” किछु आॅपचारिक गप्प भेल छल। एयरपोर्टपर एनाउन्समेंट भऽ रहल छल, संभवत: नीलक फ्लाइटक समए भऽ गेल छल। श्यामा पाछाँसँ नील और श्यामाक जोड़ी निहारैत रहि गेल छलीह। कतेक सुन्दर जोड़ी अछि- राधा-कृष्ण सदृश। नीलिमा कतेक सुन्दर छथि, एकदमसँ नील जोगड़क। लगैत अछि जेना ब्रह्मा फुर्सतमे नीलिमाकेँ गढ़ने होएथिन। सुन्दर, सुडॉल शरीर, श्वेत वर्ण, सुन्दर लम्बाइ, उमंग और उत्साहसँ पूर्ण नीलिमा। नीलिमाक प्रत्येक हाव-भाव सुसंस्कृत होएवाक परिचायक अछि। श्यामा अपलक देखैत रहि गेल छलीह। ताबत धरि जाबत दुनू श्यामाक आँखिसँ ओझल नै भऽ गेल छलथि।
घर अएलाक पश्चात् बिनु किछु सोचने आएना लग आबि अपनाकेँ देखए लागल छलीह। केशक एकटा लटमे किछु श्वेत केश देखि श्यामाकेँ आश्चर्य भेल छलनि जे अखन धरि हुनक नजरि ऐ पर नै पड़ल छल। फेर जेना श्यामाकेँ संकोच भेल छलनि जे अबैत देरी आखिर अएनामे की देखि रहल छथि। भरिसक नीलक प्रशंसा अखनो श्यामाकेँ ओहिना आह्लादित कऽ गेल छल। ई तँ किछु वर्ष पहिने होइत छल। आब तँ प्राय: श्यामा नीलकेँ, नीलक संग बिताएल क्षणकेँ बिसरवाक प्रयास कऽ रहल छथि। आखिर नील अखन धरि श्यामाक मस्तिष्कपर ओहिना आच्छादित छथि। समैक अन्तराल किछु मिटा नै सकल। मिटा देलक तँ श्यामाक जिनगी, श्यामाक खुशी। श्यामाक जिनगी भग्न खण्डहर बनि कऽ रहि गेल, जइमे नील आइ हुलकी दऽ गेल छलाह। की नील अखन धरि श्यामाकेँ बिसरने नै छथि? श्यामाक पसन्द अखनो मोन छन्हि? श्यामाक महत्व अखनो बाँचल अछि? नै तँ नील एना नै बजितथि।
चारू-कात देखलनि, ओछाओनसँ लऽ कऽ टेबुल धरि किताब छिड़ियाएल छल। मोन थोड़ेक खौंझा गेल छलनि, एहेन अस्त-व्यस्त घरक हालत देखि। तथापि किताब एक कात कऽ श्यामा अशोथकित भऽ ओछाओनपर पड़ि रहल छलीह। मोन एकदम थाकि गेल छल, मुदा दिमाग सोचनाइ नै छोड़ि रहल छल। श्यामा अपन आदति अनुसार डायरी लिखैले बैस गेल छलीह।
आजुक पन्ना-नीलक नाओं-
नील, आजुक पन्ना अहाँक नाओं अछि। हमरा बूझल अछि, आब नै तँ हमर डायरी कहियो जबरदस्ती पढ़ब, नै हमरा पढ़ब। नील पाँच वर्ष अहाँक संग बिताएल अवधि हमर जीवनक संचित पूँजी थिक, ऐ पूँजीकेँ बड़ नुका कऽ मोनक कोनमे राखने छलौं। कतौ ऐ अमूल्य निधिकेँ बॉटबाक इच्छा नै छल, कागजक पन्नोपर नै। मुदा आइ एतेक पैघ अन्तरालक पश्चात, अहाँकेँ देखि मोन अपना वशमे नै रहल। मोन की हमरा वशमे अछि। अहाँक संग रहि हम तँ दिन-दुनियाँ बिसरि गेल छलौं, कहियो किछु कहबाक इच्छा होएबो कएल तँ अहाँ सुनए लेल तैयार नै भेलौं। अहाँ सतत् कहैत रहलौं-
“हमरा अहाँक मध्य नै कहियो तेसर मनुष आएत और नै कोनो व्यर्थक गप्प, बस मात्र हम और अहाँ, और किछु नै।” हम मन्त्र मुग्ध भऽ अहाँक गप्प सुनैत सभ किछु बिसरि गेल छलौं। मुदा आइ सभ किछु बदलि गेल। आइ जँ सभ किछु लिख अहाँकेँ समर्पित नै कऽ देब तँ मोन और बेचैन भऽ जाएत। अहाँ हमरासँ दूर भऽ गेल छी, तथापि आइ सभ किछु, जे नै कहि सकल छलौं, हम डायरीमे लिख रहल छी। जखन हम अपनाकेँ अहाँकेँ समर्पित कऽ देलौं, तखन किछु बचा कऽ राखब उचित नै।
हमर पिता उच्च विद्यालयमे शिक्षक छलाह, नाओं छलनि पं. दिवाकर झा। हम दु बहिन एक भाए छी, हम सभसँ पैघ, बहिन श्वेता और भाए विकास। हमर वर्ण किछु कम छल, तइ कारणे बाबूजी आवेशमे हमर नाओं रखलनि श्यामा। बाबूजी हरदम कहैत छलाह-
“ई हमर बेटी नै बेटा छथि, हमर जीवनक गौरव छथि श्यामा।” छोट बहिनक नाओं श्वेता अछि, श्वेता गौर वर्णक छथि, तँए माए श्वेता नाओं राखने छलथिन। मैट्रिकमे हमरा फर्स्ट डिविजन भेल तँ बाबूजी कतेक प्रसन्न भेल छलाह। महावीर जीकेँ लड्डु चढ़ौने छलाह। सौंसे महल्ला अपनहिसँ प्रसादक लड्डु बाँटने छलाह। हमरा जिद्दसँ कॉलेजमे हमर नाओं लिखओल गेल छल। माए तँ विरोध कएने छलीह। जखन हम बी.ए. पास कऽ गेलौं, तँ हमर बिआहक चिन्ता बाबू जीकेँ होमए लागल छलनि। एकठाम बिआह ठीक भेल तँ बड़क माए-बहिन हमरा देखए लेल आएल छलथि, मुदा श्वेताकेँ पसिन्न करैत अपन निर्णए सुना देने छलथिन जे अपन बेटाक बिआह श्वेतासँ करब। बाबूजी कतेक दुविधामे पड़ि गेल छलाह। पैघ बहिनसँ पहिने छोटक बिआह केना संभव अछि। मुदा माए-बाबूजी केँ बुझाबैत कहने छलथिन-“जे काज भऽ जाइत छैक से भऽ जाइत छैक। बिआह तँ लिखलाहा होइत छैक।” नील शास्त्रक कथन अछि-माए बापक असिरवाद फलित होइत छैक। जँ असिरवाद फलित होइत छैक तँ माए बापक निर्णए सन्तानक भाग्यक निर्धारण सेहो करैत हेतैक। भरिसक माएक निर्णए हमर भविष्य भऽ गेल। श्वेताक बिआह ओइ वरसँ भऽ गेलनि।
आइ डोमेस्टिक एयर पोर्ट दिल्लीमे श्यामाक भेँट नीलसँ भेल छलनि। श्यामा थोड़ेक काल धरि हतप्रभ रहि गेल छलीह। नील-नील कहि मोनक कोनो कोनमे हहाकारक लहरि उठि गेल छल। एतेक वर्ष बीत गेल। नील अखनो ओहने छथि, कोनो परिवर्त्तन नै भेल छन्हि। आकर्षक नील, हँसमुख नील, पुर्ण पुरुष नील, उच्च पदस्थ नील, नील-नील। श्यामा कहियो नीलकेँ बिसरि नै सकल छलीह। सभटा प्रयासश्यामाक विफल भऽ गेल छल। नील सदिखन छाया सदृश श्यामाक संग लागले रहलथि। नील कतेक दूर भऽ गेल रुष, श्यामा आब चाहियो कऽ नीलकेँ स्पर्श नै कऽ सकैत छथि, ओहिना जेना छाया संग रहितौं स्पर्श नै कएल जा सकैत अछि, मनुष्यक संग छायाक अस्तित्व तँ सदिखन रहैत छैक, मुदा ओकर आकार तँ सदिखन नै रहैत छैक। श्यामाक जिनगी नील, श्यामाक सोच नील, श्यामाक सभ िकछु नील। श्यामाक तन्द्रा भंग भऽ गेल छल, नीलक चिर परिचित हँसि सुनि, नील आश्चर्यचकित होइत प्रसन्न भऽ कहने छलाह-
“श्यामा, माइ डियर फ्रेंड हमरा बिसवास होइत अछि, अहाँ फेर भेँट हएत। श्यामा अहाँ अखनो ओहिना सुन्दर छी, यु आर टु मच ब्युटिफूल यार, आइ कैन नॉट विलिभ।”
और पुन: ठहाका माइर हँसने छलाह। नील संगक युवतीसँ श्यामाक परिचए करबैत कहने छलाह-
“श्यामा, मीट माइ वाइफ नीलिमा, ओना हमर नीलू- नीलू माइ वेस्ट फ्रेंड श्यामा।”
नीलू बहुत शालीनतासँ श्यामाक अभिवादन करैत कहने छलीह-
“गुड मॉनिंग मैम।” और नील हँसेत बाजि गेल छलाह-
“देखू हम आइयो अहाँक पसन्दक ब्लू पैंट शर्ट पहिरने छी।” किछु आॅपचारिक गप्प भेल छल। एयरपोर्टपर एनाउन्समेंट भऽ रहल छल, संभवत: नीलक फ्लाइटक समए भऽ गेल छल। श्यामा पाछाँसँ नील और श्यामाक जोड़ी निहारैत रहि गेल छलीह। कतेक सुन्दर जोड़ी अछि- राधा-कृष्ण सदृश। नीलिमा कतेक सुन्दर छथि, एकदमसँ नील जोगड़क। लगैत अछि जेना ब्रह्मा फुर्सतमे नीलिमाकेँ गढ़ने होएथिन। सुन्दर, सुडॉल शरीर, श्वेत वर्ण, सुन्दर लम्बाइ, उमंग और उत्साहसँ पूर्ण नीलिमा। नीलिमाक प्रत्येक हाव-भाव सुसंस्कृत होएवाक परिचायक अछि। श्यामा अपलक देखैत रहि गेल छलीह। ताबत धरि जाबत दुनू श्यामाक आँखिसँ ओझल नै भऽ गेल छलथि।
घर अएलाक पश्चात् बिनु किछु सोचने आएना लग आबि अपनाकेँ देखए लागल छलीह। केशक एकटा लटमे किछु श्वेत केश देखि श्यामाकेँ आश्चर्य भेल छलनि जे अखन धरि हुनक नजरि ऐ पर नै पड़ल छल। फेर जेना श्यामाकेँ संकोच भेल छलनि जे अबैत देरी आखिर अएनामे की देखि रहल छथि। भरिसक नीलक प्रशंसा अखनो श्यामाकेँ ओहिना आह्लादित कऽ गेल छल। ई तँ किछु वर्ष पहिने होइत छल। आब तँ प्राय: श्यामा नीलकेँ, नीलक संग बिताएल क्षणकेँ बिसरवाक प्रयास कऽ रहल छथि। आखिर नील अखन धरि श्यामाक मस्तिष्कपर ओहिना आच्छादित छथि। समैक अन्तराल किछु मिटा नै सकल। मिटा देलक तँ श्यामाक जिनगी, श्यामाक खुशी। श्यामाक जिनगी भग्न खण्डहर बनि कऽ रहि गेल, जइमे नील आइ हुलकी दऽ गेल छलाह। की नील अखन धरि श्यामाकेँ बिसरने नै छथि? श्यामाक पसन्द अखनो मोन छन्हि? श्यामाक महत्व अखनो बाँचल अछि? नै तँ नील एना नै बजितथि।
चारू-कात देखलनि, ओछाओनसँ लऽ कऽ टेबुल धरि किताब छिड़ियाएल छल। मोन थोड़ेक खौंझा गेल छलनि, एहेन अस्त-व्यस्त घरक हालत देखि। तथापि किताब एक कात कऽ श्यामा अशोथकित भऽ ओछाओनपर पड़ि रहल छलीह। मोन एकदम थाकि गेल छल, मुदा दिमाग सोचनाइ नै छोड़ि रहल छल। श्यामा अपन आदति अनुसार डायरी लिखैले बैस गेल छलीह।
आजुक पन्ना-नीलक नाओं-
नील, आजुक पन्ना अहाँक नाओं अछि। हमरा बूझल अछि, आब नै तँ हमर डायरी कहियो जबरदस्ती पढ़ब, नै हमरा पढ़ब। नील पाँच वर्ष अहाँक संग बिताएल अवधि हमर जीवनक संचित पूँजी थिक, ऐ पूँजीकेँ बड़ नुका कऽ मोनक कोनमे राखने छलौं। कतौ ऐ अमूल्य निधिकेँ बॉटबाक इच्छा नै छल, कागजक पन्नोपर नै। मुदा आइ एतेक पैघ अन्तरालक पश्चात, अहाँकेँ देखि मोन अपना वशमे नै रहल। मोन की हमरा वशमे अछि। अहाँक संग रहि हम तँ दिन-दुनियाँ बिसरि गेल छलौं, कहियो किछु कहबाक इच्छा होएबो कएल तँ अहाँ सुनए लेल तैयार नै भेलौं। अहाँ सतत् कहैत रहलौं-
“हमरा अहाँक मध्य नै कहियो तेसर मनुष आएत और नै कोनो व्यर्थक गप्प, बस मात्र हम और अहाँ, और किछु नै।” हम मन्त्र मुग्ध भऽ अहाँक गप्प सुनैत सभ किछु बिसरि गेल छलौं। मुदा आइ सभ किछु बदलि गेल। आइ जँ सभ किछु लिख अहाँकेँ समर्पित नै कऽ देब तँ मोन और बेचैन भऽ जाएत। अहाँ हमरासँ दूर भऽ गेल छी, तथापि आइ सभ किछु, जे नै कहि सकल छलौं, हम डायरीमे लिख रहल छी। जखन हम अपनाकेँ अहाँकेँ समर्पित कऽ देलौं, तखन किछु बचा कऽ राखब उचित नै।
हमर पिता उच्च विद्यालयमे शिक्षक छलाह, नाओं छलनि पं. दिवाकर झा। हम दु बहिन एक भाए छी, हम सभसँ पैघ, बहिन श्वेता और भाए विकास। हमर वर्ण किछु कम छल, तइ कारणे बाबूजी आवेशमे हमर नाओं रखलनि श्यामा। बाबूजी हरदम कहैत छलाह-
“ई हमर बेटी नै बेटा छथि, हमर जीवनक गौरव छथि श्यामा।” छोट बहिनक नाओं श्वेता अछि, श्वेता गौर वर्णक छथि, तँए माए श्वेता नाओं राखने छलथिन। मैट्रिकमे हमरा फर्स्ट डिविजन भेल तँ बाबूजी कतेक प्रसन्न भेल छलाह। महावीर जीकेँ लड्डु चढ़ौने छलाह। सौंसे महल्ला अपनहिसँ प्रसादक लड्डु बाँटने छलाह। हमरा जिद्दसँ कॉलेजमे हमर नाओं लिखओल गेल छल। माए तँ विरोध कएने छलीह। जखन हम बी.ए. पास कऽ गेलौं, तँ हमर बिआहक चिन्ता बाबू जीकेँ होमए लागल छलनि। एकठाम बिआह ठीक भेल तँ बड़क माए-बहिन हमरा देखए लेल आएल छलथि, मुदा श्वेताकेँ पसिन्न करैत अपन निर्णए सुना देने छलथिन जे अपन बेटाक बिआह श्वेतासँ करब। बाबूजी कतेक दुविधामे पड़ि गेल छलाह। पैघ बहिनसँ पहिने छोटक बिआह केना संभव अछि। मुदा माए-बाबूजीकेँ बुझाबैत कहने छलथिन-“जे काज भऽ जाइत छैक से भऽ जाइत छैक। बिआह तँ लिखलाहा होइत छैक।” नील शास्त्रक कथन अछि-माए बापक असिरवाद फलित होइत छैक। जँ असिरवाद फलित होइत छैक तँ माए बापक निर्णए सन्तानक भाग्यक निर्धारण सेहो करैत हेतैक। भरिसक माएक निर्णए हमर भविष्य भऽ गेल। श्वेताक बिआह ओइ वरसँ भऽ गेलनि।
अर्थशास्त्रक एम.ए. कएलाक पश्चात विश्वविद्यालयक पी.जी. डिपार्टमेन्टमे हमरा लेक्चररक नौकरी भऽ गेल। तइ दिन हमरा बुझाएल छल, जेना जीवनक सभटा उद्देश्य पूरा भऽ गेल अछि। बुझबे नै कएलौं, जे एकरा आगाँ सेहो जिनगी छैक। जाबत बुझलौं ताबत सभ समाप्त भऽ गेल छल। जखन पढ़ैत छलौं, महिला शिक्षिकाक पहिरब ओढ़ब, वेश-भूषा हमरा वड़ आकषिर्त करैत छल। हमरा आदर्शमे इहो समाहित भऽ गेल छल। हल्लुक रंग साड़ी पहिरब हमर शौख भऽ गेल छल, भरिसक तँए हमर जिनगी रंग विहिन भऽ गेल। खैर, बाबुजीक प्रसन्नताक कोनो सीमा नै छलैन्हि। किछु मासक बाद बाबुजी रिटायर भऽ गेल छलाह। स्कूलक शिक्षकक दरमाहा कम छल, बाबूजीक पेंशनसँ घरक खर्च, विकासक इन्जिनियरिंगक पढ़ाइ संभव नै छल। हमरा पहिल बेर जहिना दरमाहा भेटल, माएक हाथमे राखि देने छलौं, तकरा बाद ई एकटा निअम बनि गेल छल। मुदा बाबुजीक मोनमे सतत् एकटा अपराध बोध होइत छलैन्ह। बाबुजी मुँहसँ तँ किछु नै बजैत छलाह, मुदा हुनक आँखि सभ किछु कहि दैत छल। किछु दिनक बाद बाबुजी एकदमसँ चुप रहए लागल छलाह। माएक व्यवहारमे सेहो परिवर्त्तन भऽ गेल छलैन्ह। हमरा प्रति बाबुजी माएक सिनेह क्रमश: आदरमे परिवर्तित होअए लागल छल। शुरू-शुरूमे ऐ आदरसँ हम कतेक असहज भऽ जाइत छलौं, पहिने छोट-छोट चीज लेल जिद्दक अधिकार छल, मुदा ई आदर तँ हमरा बहुत रास अधिकारसँ वंचित कऽ देलक। हमरा सतत् लगैत छल जे आहिस्ता-आहिस्ता कर्त्तव्य मजबूत पाशमे हम बान्हल जा रहल छी। हमर स्वतन्त्रता छोट होइत गेल और हम असमए पैघ होइत गेलौं। ताबत धरि हम बुझवे नै कएलौं जे प्रत्येक मनुष्यक व्यक्तिगत जिनगी होइत अछि, भविष्यक कल्पना होइत अछि और होइत अछि उमंग, उत्साह।
बाबुजीक मृत्यु हार्ट अटैक सँ भऽ गेलनि। मृत्युकाल बाबुजीक मुँहपर आच्छादित निरीह भाव, आँखिमे पश्चाताप, ओहिना मोन अछि। बाबुजीक मुँहसँ किछु नै कहलैथ, मुदा हुनका आँखिक कातरता सभ किछु कहि गेल। आब हम घरक मात्र बेटी नै रहि गेल छलौं। हम घरक कमौआ बेटी, पालन केनिहारि गार्जियन भऽ गेल छलौं। विकास पढ़ैत छलाह, हुनक पढ़ाइ, बिआह सभटा हमर उत्तरदायित्व भऽ गेल। ई छोट-छीन गृहस्थी समैक अनुसार चलैत रहल। विकासक पढ़ाइ समाप्त भऽ गेल छलनि, बिआह लेल कन्यागत आबए लागल छलाह। विकाससँ हम बिआह लेल पुछलौं, पहिने तँ ओ तैयार नै भेलाह, बेर-बेर कहैत रहलाह-
“दीदी, जाबत अहाँक बिआह अएत, हम बिआह नै करब।” कतेक बुझौने छलौं, अन्तमे हमरा कहए पड़ल जे अहाँक बिआह, सेट्लमेन्ट, अहाँक घर बसाएब हमर दायित्व अछि, तखन विकास स्वीकृति देने छलाह। कतेक उत्साहसँ विकासक बिआह कएने छलौं। पी.एफ.सँ अधिकतम लोन लऽ कऽ सभटा खर्च कएलौं। एक-एक वस्तु कपड़ा, गहना माए अपना इच्छासँ कीनने छलीह। विकासक बिआह सम्भ्रान्त परिवारमे भेल, कनिया पढ़ल-लिखल सुन्दर सुशील छथि। मुदा एकटा बात अछि, सुशीलो व्यक्ति मुँहसँ कहियो एहेन कटुसत्य बहरा जाइत अछि, जकर प्रहारसँ दोसरक आत्मा छिन्न-भिन्न भऽ जाइत छैक। एकबेरक घटना हमरा अखन धरि बिसरल नै भेल अछि, होएबो नै करत। विकासक बेटा मोनु स्कूल गेल छल, स्कूलसँ अएबामे थोड़ेक देरी भऽ रहल छलैक। विकासक कनियाँ पूजाक बेचैनी देखि हमरा रहल नै गेल। हम पूजाकेँ भरोस दैत कहने छलौं-
“परेशान नै होउ, मोनु अबैत हएत, किछु कारण भऽ गेल हेतैक।”
पूजा निछोह भेल बाजि गेल छलीह-
“अहाँ की बुझबैक सन्तानक दर्द। एतेक सुनैत।”
हम अवाक रहि गेल छलौं। पूजा कहलैथ तँ सत्य। मुदा ई सत्य एतेक कटु छल जे हमर आत्मा क्षत-विक्षत भऽ गेल। की हमरा मोनमे मोनु, पूजा आ विकास लेल सिनेह नै छल। की मात्र कोखिसँ जन्म देलासँ मातृत्वक भाव अबैत छैक? की हम विकासक भविष्यक चिन्तामे अपन जीवन उत्सर्ग नै कऽ देलौं? हमर एतवे महत्व। खैर पूजा नै बुझैत छथि तइसँ की। विकास तँ हमरा बुझैत छथि। यएह सोचि मोनकेँ सांत्वना दैत रहलहु। मुदा मोन की सांत्वनाक भाषा बुझैत छैक। मुँहसँ तँ किछु नै बाजि सकलौं। मुदा तकरा पश्चात् एकटा हीन-भाव क्रमश: हमरा मोनमे बढ़ैत गेल। आब बेधड़क मोनुकेँ दुलारो करवामे हमरा संकोच होअए लागल छल। पहिने हम जइ अधिकारसँ पूजा मोनुक संग रहैत छलौं, आब संकोच होअए लागल छल। नै जानि कोन बात पूजाकेँ अप्रिय लागि जएतनि, किछु कहैसँ पहिने अनायास सर्तक भऽ जाइत छलौं। किछु दिनक बाद विकासकेँ इग्लैण्डमे बढ़िया नौकरी भऽ गेल छलैन्ह। िवकास हमर सहमतिक बाद विदेशक नौकरी स्वीकार कएने छलाह। आइओ मोन अछि, जइ दिन विकास सपरिवार विदेश गेल छलाह, ओइ राति हमरे बिछाैनपर सूतल छला। विकास कतेक कानल छलाह, हमहूँ अपनाकेँ रोकि नै सकल छलौं। विकास जाइतो काल एकेटा बात कहने छलाह-
“दीदी, बाब अहाँ केना रहब, अपन ख्याल राखब।” ओना विकास छथि तँ हमरासँ छह वर्ष छोट, मुदा परिवारक परिस्थिति हुनकहुँ बुजुर्ग बना देने छल। विकास छोट छथि, तइसँ की। यएह उत्तरदायित्व बोध तँ पुरुषक पुरुषत्वक छिऐक, जइसँ ओ परिवारक गार्जियन भऽ जाइत अछि। बाबुजीक मृत्युक पश्चात विकास टुटलथि नै, किएक तँ सहारा हम भऽ गेल छलौं। मुदा जाबत विकास सभ तरहसँ व्यवस्थित भऽ गेलथि। हमरो उत्तरदायित्व लेबए चाहैत छलाह। खैर विकास विदेश चलि गेलथि। हमहूँ निश्चिन्त भऽ गेल छलौं। आब घरमे मात्र हम और माए बचि गेल छलौं। कोनो उत्साह नै, समए अपनहि बितैत जाइत अछि, जिनगीओ बित रहल छल।
ओइ समएमे नील वसंतक झोंक बनि अहाँ हमर जिनगीमे आएल छलौं। हमरा अखनो ओहिना मोन अछि, हम कॉलेज जएबा लेल तैयार भऽ कऽ घरसँ निकलल छलौं। रिक्शा थोड़ेक दूर चौराहापर भेटैत छल। अहाँ हमरा बगलमे गाड़ी रोकि कतेक बिसवाससँ बाजल छलौं-
“हम नील, एयर इण्डियामे पाएलट छी, अहाँक पड़ोसी, अहाँ कतए जाएब, चलू छोड़ि दैत छी।” हम निर्विकार स्वरे अहाँक अस्वीकार कऽ देने छलौं। अहाँ फेर बाजल छलौं-
“हम अपना परिचए तँ दऽ देलौं, अहुँ तँ किछु बाजु।”
हम अहाँकेँ टारवाक उद्देश्यसँ कहने छलौं-
“हमर नाओं श्यामा छी, और हम विश्वविद्यालयक पोस्ट ग्रेजुएट विभागमे अर्थशास्त्र पढ़बैत छी।”
अहाँ कनेक मुस्कुराइत, हमरा दिसि तकैत गाड़ीमे बैस गेल छलौं। नील अहाँक मुहँक स्मित भाव, आत्म-बिसवाससँ भरल स्वर, हमरा मस्तिष्कमे एहेन कऽ अंकित भऽ गेल जे एतेक वर्ष बितलाक पश्चातो ओहिना सभटा मोन अछि। लगैत अछि जेना ई आजुक घटना थिक। तकरा बाद आठ दिन धरि अहाँसँ भेँट नै भेल छल। नै जानि किएक कोनमे नुकाएल अहाँसँ भेँटक इच्छा बलवति होअए लागल छल। तकरा बाद एक दिन जखन हम िडर्पाटमेन्टमे बैसल छलौं, चपरासी समाद कहने छल जे विजिटिंग रूपमे एक गोटे भेँट करवा लेल बैसल छथि, और अहाँक कार्ड हमरा देने छल। नाओं पढ़ि हम कतेक उद्विग्न भऽ गेल छलौं और अहाँ कतेक अह्लादित होइत, मुस्कुराइत हमर स्वागत कएने छलौं। हमरा लागल छल जेना ऐ मुस्कुराहटसँ हम कतेक परिचित छी। बिना किछु पुछने अहाँ जल्दी-जल्दी बाजल छलौं जे फ्लाइट लऽ कऽ अहाँ अमेरिका गेल छलौं, तइ कारणे एतेक देरी भऽ गेल। किंचित अहाँक हड़बड़ी बजवाक शैली सुनि हमरा हँसि लागि गेल छल। और अहाँ आर्श्चचकित होइत बाजल छलौं जे- भगवानक शुक्र अिछ, अहाँ हँसलौं तँ।”
और कॉफि हाउसक अहाँक निमन्त्रण हम अस्वीकार नै कऽ सकल छलौं। ओइ दिन अहाँसँ दाेसर बेर भेँट कॉफी आउसमे भेल छल। बिना किछु पुछने अहाँ अपन विषएमे कहने छलौं जे अहाँक माँ, बाबुजी दुनू डॉक्टर छथि, अहाँ बैचलर छी और माँ-बाबुजीक एक मात्र सन्तान छी, उम्र पचीस वर्ष अछि, एयर इण्डियामे पायलट छी। हम तइपर कहने छलौं जे हमर उम्र तीस वर्ष अछि। हमर बात सुनि अहाँ हँसैत कहने छलौं जे-
“दोस्तीमे उम्र कतएसँ आबि गेल।”
तकरा बाद अहाँ कहलौं जे पता लगा लेने छी जे आहाँ हॉस्टल सुपरिटेन्डेन्ट भऽ गेल छी और सुपरिटेन्डेन्ट क्वाटरमे शिफ्ट कऽ गेल छी। नील, हम केना कऽ कहितौं जे हम अपन घर छोड़ि क्वाटरमे किएक शिफ्ट कऽ गेलौं। भला लाजक बात की बाजल जाइत छैक।
असलमे ई भेल छल जे श्वेता हमर छोट बहिनक पतिक ट्रान्स्फर ऐ शहरमे भऽ गेल छल, माएक घरपर तँ श्वेताक अधिकार सेहो छल, श्वेता अपन पति और बच्चाक संग माएक घरमे रहय लेल आबि गेल छलीह। माएकेँ बड्ड प्रसन्नता भेल छलैन्ह और माएक प्रसन्नता देखि हम चुप रहि गेल छलौं। नै जानि किएक हमरा नीक नै लागल छल, यद्यपि घरक वातावरण बदलि गेल छल मुदा हमरा श्वेताक पतिक सभ किछुमे दखल अन्दाजी नीक नै लगैत छल। हम बेचैन रहय लागल छलौं। माए सेहो हमर भावनासँ अनभिज्ञ छलीह। संयोगसँ हाेस्टल सुपरिटेन्डेन्ट बनवाक हमरा अवसर भेटल और हम ऐ अवसरकेँ वरदान बूझि स्वीकार कऽ लेलौं। ऐ पद लेल हमरासँ वेशी उपयुक्त और कोनो महिला शिक्षिका नै छलीह। किएक तँ सभ शादी-सुदा छथि, सभकेँ परिवार छन्हि, गृहस्थी छन्हि और हमरा तँ नै आगू नाथ नै पाछू पगहा। यद्यपि संजोगि कऽ बसाएल घरसँ हमर ई पड़ाइन छल मुदा छल उपयुक्त अवसर, हम होस्टल शिफ्ट कऽ गेलौं।
तकरा बाद नील, अहाँ प्रतिदिन आबए लागल छलाैं पहिने तँ मात्र साँझमे अबैत छलौं मुदा क्रमश: अहाँक आएब बढ़ैत गेल और हमरापर अहाँकेँ अधिकारो बढ़ैत गेल। अहाँ मात्र दोस्त नै रहि गेल छलौं हमर मानस देवता बनि गेल छलौं, हमर तँ जिनगीये बदलि गेल छल। जिनगी एतेक सुन्दर होइत छैक, हम अहाँसँ सिखलौं। पहिल बेर हमरा एहसास भेल जे हमहुँ सुन्दर छी, हमरो महत्व अछि। जीवनक एकटा नव पन्ना खुजि गेल। बस सदिखन एकेटा काज रहि गेल। अहाँक प्रतीक्षा करब, अहाँक विषयमे सोचब। पहिल बेर हमरा अपनापर गर्व भेल छल। नील अहाँक व्यक्तिव, सौम्य मुद्रा अहाँक न्योछावर भऽ जाएब, अहाँक आँखि प्यास कतेक आत्मविश्वास हमरामे भरि देने छल। हमरा बूझल अछि जे हम कतेक साधारण छी, मुदा अहाँक बाँहक गर्मकसाव, कानमे अाहिस्तासँ कहल गेल झूठ-सच बात, हमरा कतेक भरि दैत छल। हम कतेक बहुमूल्य, कतेक गौरवमयी भऽ जाइत छलौं। लगैत छल, हमरा लग किछु अछि अथवा नै मुदा एकटा चीज अछि अहाँक देवता लेल, एकट तृप्ति, एकटा उल्लास, एकटा भराव जे हम मात्र अपनाकेँ अर्पित करवाक पश्चाते दऽ सकैत छलौं।
नील, ई चारि वर्ष कोना बीत गेल, हम बुझबे नै केलौं। कहियो कल्पनो नै कने छलौं जे ऐ संबंधकेँ भविष्य की अछि। एक दिन अहाँ ड्युटीपर गेल छलौं, अहाँक माँ-बाबूजी आएल छलाह। अहाँक माँ मढल-लिखल छथि, हमरा कोनो अपशब्द नै कहलन्हि, मुदा जतेक कहने छलीह, से तँ हमर जिनगीये बदलि देलक। हमर सभ कल्पना, जिनगी चूर-चूर भऽ गेल। तइ दिन जिनगीक ठोस धरातलक एहसास हमरा फेर भेल। अहाँक माँ, अहाँ जिनगीक भीख हमरासँ मांगने छलीह। हमरा तँ बुझाइत छल जे हमहीं अहाँक जिनगी छी। मुदा तखन हमरा बुझाएल जे हम अहाँक जिनगीमे राहु छी, जेकर छाया अहाँक जिनगीमे ग्रहण बनि गेल अछि। किऐक तँ हमर उमर अहाँसँ पाँच वर्ष बेसी छल, हमर अवस्था आब विवाह करबा जेागर नै छल। हमर प्रेम नै व्यापार छल। नील हम तँ ऐ दृष्टिकोणसँ अपन मूल्यांकन नै केने छलौं। और फेर हम एक बेर पलायन केलौं, अपना जिनगीसँ अहाँक जिनगीसँ। फेर वएह कर्त्तव्यक मजबूत पाश, जे पहिने तँ अपन परिवार लेल हमरा बान्हि देने छल आब अहाँक परिवार लेल।
नील, भरिसक अहुँकेँ मोन हएत। किएक तँ जखन हमर पसन्दक ब्लू पेन्ट-शर्ट अखन धरि मोन अछि तँ ओ अन्तिम राति जरूर मोन हएत। अहाँ साँझमे आएल छलौं, अहाँक पाछाँ हमर जीवनमे कोन बवंडर उठि गेल अहाँ बिना कहने कोना बुझितौं। आखिर अपन स्त्रीत्वक एतेक पैघ अपमान केना बाजल जा सकैत अछि। आन दिन जकाँ हम सोफापर बैसल छलौं और अहाँ नील कालिनपर बैसि हमरा कोरामे एकटा निश्छल बच्चा जकाँ माथ राखि सुति गेलौं। ड्यूटीपरी सँ एलाक बाद अहाँ थाकि जे गेल छलौं। मुदा हमरा तँ नै आँखिमे निन्न छल, नै मोनमे चैन। सूतलमे अहाँक िनर्दोष मुँह देखि, भरि राति सोचलाक बाद कठोर िनर्णए लऽ लेने छलौं, जे आब अहाँसँ कोनो सम्बन्ध नै राखब। सुखक एतबे दिन हमरा भाग्यमे अछि। अहाँकेँ हमरा छोड़ेयै पड़त। नील, तकरा बाद हमर मोन थेड़ेक आश्वस्त भऽ गेल छल, कनी आँखि लागि गेल छल। नीन्न टुटल तँ भोरक चारि बाजि रहल छल, मुदा चारू दिस पवित्र, शान्त और प्रकाशमय लागि रहल छल। हमरा ओ भोर अखनौं ओहिना मोन अछि किएक तँ फेर हमरा ओहन शान्ति, ओहन पवित्र प्रकाश, ओहन ताजगी, ओहन मोनक पसरल उदार हरित-वर्ण वापस नै भेटल।
नील, हम अहाँकेँ अपन सप्पत दैत हमरासँ कोनो प्रकारक सम्पर्क नै राखबाक प्रार्थना केने छलौं। नील अहुँ तँ हमर सप्पतक मान रखैत अपन वचनक िनर्वाह करैत रहलौं। आन दिन तँ अहाँ हमर कोनो बात नै सुनैत छलौं, जे इच्छा होइत छल, अपन जिद्दसँ अधिकार बूझि सएह करैत छलौं। मुदा जीवनक एतेक महत्वपूर्ण िनर्णएमे अहाँ हमर संग किएक देलौं। सम्पूर्ण जीवन संग बितेबाक अहाँक प्रतिज्ञा हमरा अागाँ किएक छोट भऽ गेल। और सभ दिन तँ जिद्दी बच्चा जकाँ अपन बात मनवा लैत छलौं मुदा तइ दिन भरिसक हमर दृढ़ निश्चय देखि चुप-चाप अहाँ रहि गेल छलौं। खैर नील, अहाँ चलि गेलौं।
नील अहाँकेँ मोन अछि, एक बेर लाल रंगक साड़ी अहाँ हमरा लेल अनने छलौं, पहिल बेर गाढ़ लाल रंगक साड़ी देखि हमरा सुखद आश्चर्य भेल छल। अहाँक जिद्दसँ साड़ी पहिर ऐनामे अपनाकेँ देखि हमरा कतेक संकोच भेल छल। अहाँ कतेक प्रसन्न भेल छलौं। अहाँ कहने छलौं-
“फ्रेन्ड, यू आर टु मच ब्युटिफुल यार।”
हमहुँ अहाँकेँ बूझल नै हएत, कॉलेज जीवनमे हल्लुक रंगक साड़ी पहिरने, शांत सौम्य अपन शिक्षिका लोकनिकेँ देखि, हमर सएह आदर्श भऽ गेल छल। मुदा ई आदर्श तँ हमर जिनगीकेँ रंगहीन बना देलक। एतेक धरि जे हमर माए सेहो नै बुझलन्हि, जे रंगक बिना जीवन कहेन उदास भऽ जाइत छैक। आन दिनक तँ गप्प छोड़ु विकासक विवाहोमे माए हमरा लेल हल्लुक रंग साधारण सुती साड़ी कीन कऽ आनने छलीह। नील माए-बाप तँ सन्तानक जीवनमे रंग भरैत छैक, माएकेँ हमरा लेल ई बुझबाक कहियो पलखति नै भेटलन्हि, यएह रंगहीन हमर जिनगी बनि गेल। अहाँ हमरा जिनगीमे देवदूत बनि एलौं हमर काया बदलि गेल, सभ किछु बदलि गेल मुदा कतेक दिन लेल?
Posted by Gajendra at 9:27 AM
Labels: वीणा ठाकुर
Subscribe to: Post Comments (Atom)